טיוטה להערות הציבור
[bookmark: bookmark10]מבחנים לחלוקת כספי תמיכות של משרד התרבות והספורט למוסדות העוסקים בתחום הקולנוע
בהתאם לסעיף 3א לחוק יסודות התקציב, התשמ"ה-1985[footnoteRef:1] (להלן – חוק יסודות התקציב), ולסעיף 12 לחוק הקולנוע, התשנ"ט-1999[footnoteRef:2] (להלן – החוק), ובהתאם להוראת תכ"ם בדבר תמיכה בגופים אחרים[footnoteRef:3] ובהתייעצות עם היועצת המשפטית לממשלה ועם המועצה לקולנוע, מתפרסמים בזה מבחנים לחלוקת כספי תמיכות של משרד התרבות והספורט (להלן – המשרד) למוסדות  העוסקים בתחום הקולנוע, כמפורט להלן: [1:  ס"ח התשמ"ה, עמ' 60; התשנ"ב, עמ' 34.]  [2:  ס"ח התשנ"ט, עמ' 53.]  [3:   הוראת תכ"ם מס'  6.2.1 , https://takam.mof.gov.il/document/H.6.2.1] 

תקנה תקציבית מספר: 20310363
פרק א': כללי
כללי
(1) ועדת התמיכות של המשרד (להלן – הוועדה), תדון במתן תמיכות מתקציב המשרד למוסדות העוסקים בתחום הקולנוע, בהתאם לנוהל להגשת בקשות לתמיכה מתקציב המדינה במוסדות ציבור ולדיון בהן[footnoteRef:4] (להלן – הנוהל). [4:   י"פ התש"ף, עמ' 482 ועמ' 7207; התשפ"א, עמ' 2, עמ' 1732, עמ' 3640 ועמ' 3744.] 

(2) התמיכה עצמה צריך שתינתן, אם אכן נכון וראוי לתתה, על פי עקרונות של סבירות ושוויון בין מקבלי התמיכה השונים.
(3) בבואה לדון ולהחליט בכל בקשה ובקשה לתמיכה, תשקול הוועדה את כל נסיבותיו של העניין, תוך יישום שוויוני, אחיד, מקצועי וענייני של המבחנים שנקבעו; החלטות הוועדה יהיו מנומקות.
הגדרות
במבחנים אלה –
"ועד מנהל" – או גוף מקביל לו במוסד, אף אם תוארו שונה;
"לקטור" – בעל תפקיד במוסד, שבתוקף תפקידו שותף להערכה, לבחינה או לברירה של בקשות המוגשות למוסד לסיוע בהפקת סרטים, ולמעט המנהל הכללי של המוסד, סגנו ומי שכפוף למנהל הכללי במישרין, המנהל האמנותי במוסד, עובדים המועסקים על ידי המוסד באופן קבוע וחבר הוועד המנהל של המוסד;
"מאגר הלקטורים" – כמשמעותו בסעיף 12(ב) לחוק;
"המועצה" – המועצה הישראלית לקולנוע שהוקמה מכוח החוק;
"מחזור פעילות שנתי" או "מחזור פעילות", לעניין מוסד ציבור – סך כל ההכנסות של מוסד הציבור מגיש הבקשה לתמיכה לפי המבחנים, לרבות הכנסות עצמיות, מענקים, תרומות, תמיכות ותקציבים ציבוריים; סכום זה לא יכלול תקציבים שניתנו לפעולות שאינן במסגרת הפעילות השוטפת של המוסד כגון תגמולי ביטוח; מחזור הפעילות של המוסד מגיש הבקשה ייבחן לפי הדוח המבוקר שלו בשנת ההערכה; 
"משק סגור" – הפרדה חשבונאית מוחלטת בין הפעילות נושא הבקשה לתמיכה ובין פעילות אחרת של המוסד, לרבות לעניין הנהלת החשבונות, רכישת ציוד קבוע ומתכלה או השימוש בו, הוצאות השכר והוצאות הנהלה וכלליות; לעניין זה, יש לזקוף על חשבון הפעילות שמתנהלת כמשק סגור את החלק היחסי של השכר והוצאות ההנהלה והכלליות של המוסד בהתאם ליחס שבין ההיקף התקציבי של אותה פעילות ובין ההיקף התקציבי של כלל הפעילות של המוסד; 
"סדרה" – סרט ישראלי שהוא תכנית עלילתית או תיעודית בת 2 עד 12 פרקים, המופקת לפי תסריט ומיועדת, בין השאר, לשידור בטלוויזיה; 
"סיווג הלמ"ס" – מדד חברתי-כלכלי של אוכלוסייה ברמה של רשות מקומית, ברמה של יישוב וברמה של אזור סטטיסטי בשנת 2019, שפרסמה הלשכה המרכזית לסטטיסטיקה בשנת 2022, כפי שיעודכן מזמן לזמן;
"סרט" – כהגדרתו בחוק, ובכלל זה סרט אנימציה וסדרה;
"סרט אזורי" – סרט ישראלי שהוא הפקה אזורית כמשמעותה בסעיף 6(2)(א); 
"סרט גמר של סטודנטים" או "סרט סטודנטים" – סרט עלילתי באורך מלא, סרט עלילתי קצר או סרט תעודה, ובכלל זה אנימציה, שהופק כעבודת גמר של סטודנט הלומד בבית ספר על־תיכוני מקצועי לקולנוע או במחלקה לקולנוע במוסד מוכר להשכלה גבוהה;
"סרט ייעודי" – סרט עלילתי באורך מלא שהנושא המרכזי שלו הוא היישובים או המגזרים המפורטים בהגדרת "פריפריה", לרבות מורשת עדות ישראל, יהודיות ולא-יהודיות; 
"סרט ישראלי" – כמשמעותו בתקנות הקולנוע;
"סרט עלילתי באורך מלא" – סרט ישראלי שהוא סרט עלילתי באורך של למעלה מ־60 דקות, המיועד להקרנה בבית קולנוע;
"סרט עלילתי קצר" – סרט ישראלי שהוא סרט עלילתי, ובכלל זה דרמה או אנימציה ולמעט סרט סטודנטים, שאורכו אינו עולה על 60 דקות, ושמיועד, בין השאר, להקרנה בבית קולנוע;
"סרט תעודה" – סרט ישראלי שהוא סרט תיעודי; 
"פריפריה" – מי שמתקיימים לגביו אחד מאלה לפחות:
(1) מקום מגוריו הקבוע באחד מאלה:
(1) יישוב המרוחק מעל 150 קילומטר מתל אביב, ובלבד שהוא בסיווג 1 עד 7 לפי סיווג הלמ"ס;
(2) יישוב בסיווג 1 עד 5 לפי סיווג הלמ"ס;
(3) שכונה בסיווג 1 עד 4 לפי לוח ג' בסיווג הלמ"ס (אזורים סטטיסטיים);
(2) משתייך לאחד המגזרים האלה: מיעוטים (ערבים, בדואים, דרוזים, צ'רקסים), עדות דתיות שאינן יהודיות, חרדים, עולים חדשים שעלו לארץ ב־10 השנים שקדמו לשנת התמיכה, מי שהוא או הורהו נולדו באתיופיה, אנשים עם מוגבלות או אנשים מקרב קהילת הלהט"ב (לסביות, הומוסקסואליים, טרנסג'נדרים ובי־סקסואלים);
"שנת הערכה" – השנה הקלנדרית שקדמה לשנת הכספים הקודמת; לדוגמה, בהתייחס לשנת התמיכה 2027, שנת ההערכה היא שנת 2025; 
"שנת הכספים הקודמת" – השנה הקלנדרית שקדמה לשנת התמיכה; לדוגמה, בהתייחס לשנת התמיכה 2027, שנת הכספים הקודמת היא שנת 2026; 
"שנת התמיכה" - השנה הקלנדרית שבעדה מבוקשת תמיכה; 
"השר" – שר התרבות והספורט;
"תאגיד מקומי" – תאגיד שמחצית מההון בו לפחות או מחצית מכוח ההצבעה בו לפחות מוחזקים, במישרין או בעקיפין, בידי רשות מקומית או בידי תאגיד מקומי אחר, או שיש לרשות מקומית או לתאגיד מקומי אחר, במישרין או בעקיפין, זכות למנות מחצית מהדירקטורים בו לפחות או את המנהל הכללי שלו;
"תחום תמיכה" – תחום תמיכה א' עד ז', לפי העניין, מבין תחומי התמיכה כמשמעותם בסעיף 5(ב);
"תקנות הקולנוע" – תקנות הקולנוע (הכרה בסרט כסרט ישראלי), התשס"ה-2005[footnoteRef:5]. [5:  ק"ת התשס"ה, עמ' 481.] 

פרק ב': תמיכה במוסדות העוסקים בתחום הקולנוע
מטרות התמיכה
(1) בהתאם להוראות החוק, מטרות התמיכה הן לסייע למוסדות העוסקים בתחום הקולנוע על פי אמות מידה ענייניות ושוויוניות לשם עידוד הקולנוע הישראלי והתמיכה בו, הכוונתו הארגונית ופיקוח על הגשמת הפוטנציאל התרבותי והעסקי שבו, תוך הקפדה על חירות היצירה והביטוי החיוניים לקיומה של אמנות בכלל ואמנות הקולנוע בפרט, פיתוח צביון תרבותי מקורי ישראלי ומתן ביטוי למגוון התרבותי של החברה בישראל, להשקפות השונות הרווחות בה ולערכיה.
(2) מטרות התמיכה המפורטות בסעיף קטן (א), יקודמו באמצעות תמיכה בפעילות מוסדות העוסקים בתחום הקולנוע בתחומים האלה:
(1) קידום ועידוד יצירה, הפקה והפצה של סרטים ישראליים, לרבות סרטים עלילתיים באורך מלא, סרטים עלילתיים קצרים, סרטי תעודה, סרטי אנימציה, סרטים ייעודיים, סרטים אזוריים וסרטי גמר של סטודנטים;
(2) עידודו של היוצר בתחום הקולנוע הישראלי, לרבות באמצעות עידוד תנאי הפקה נאותים, ובפרט עידוד יוצרים מקרב הפריפריה;
(3) קידום ועידוד יצירה ועשייה קולנועית של נשים;
(4) עידוד עשייה חדשנית ושילוב טכנולוגיות מתקדמות;
(5) עידוד שיתוף פעולה בין־לאומי בתחום הקולנוע;
(6) קידום הסרט הישראלי, לרבות תמיכה במימושן של תכניות שיעודדו צופים ישראלים לצפות בסרטים ישראליים בבתי קולנוע ושיקדמו אמצעים לקרב בני נוער אל היצירה הישראלית המקורית;
(7) קידום ועידוד שיווק של היצירה הישראלית בחוץ לארץ;
(8) עידוד פסטיבלים לקולנוע והענקת פרסים לסרטים, לאנשי מקצוע וליוצרים צעירים בתחום הקולנוע במסגרתם;
(9) תמיכה בשימור הסרט הישראלי.
הוראות כלליות ותנאי סף כלליים לתמיכה
לתמיכה לפי מבחנים אלה זכאי מוסד ציבור כהגדרתו בסעיף 3א לחוק יסודות התקציב, ולעניין תחום התמיכה ה' (סינמטקים ועידוד החשיפה של קולנוע ישראלי לקהל הרחב) – גם רשות מקומית או תאגיד מקומי (להלן – המוסד) המקיים תנאי סף אלה:
(1) המוסד מקיים פעילות בתחום התמיכה במשך שנתיים לפחות, נכון ליום 1 בינואר של שנת התמיכה;
(2) המוסד עומד במגבלות לעניין תקופת הכהונה של נושאי משרה בו, כמפורט להלן:
(1) לעניין תחומי התמיכה א' עד ג' (קרנות קולנוע ארציות גדולות, קרנות קולנוע ארציות קטנות וקרנות קולנוע אזוריות) – במסמכי ההתאגדות של המוסד נקבעה אחת מההוראות האלה והמוסד עומד בתנאי ההוראה האמורה: 
(1) מגבלה על תקופות הכהונה של המנהל הכללי של המוסד, של המנהל האמנותי שלו ושל חברי הוועד המנהל שלו, המגבילה את תקופת הכהונה של כל אחד מהם ל־4 שנים, עם אפשרות להאריך את תקופת הכהונה ב־4 שנים נוספות, ולאחר מכן בשנתיים נוספות, כך שתקופת הכהונה המרבית לא תעלה על 10 שנים ברציפות;
(2) מגבלה על תקופות הכהונה של המנהל הכללי של המוסד, של המנהל האמנותי שלו ושל חברי הוועד המנהל שלו, המגבילה את תקופת הכהונה של כל אחד מהם לפי הוראות כל דין, ובלבד שתקופת הכהונה כאמור לא תעלה על התקופה הקבועה במבחנים אלה, כפי תוקפם מזמן לזמן; 
המוסד רשאי לקבוע במסמכי ההתאגדות שלו תקופות קצרות מהתקופות המנויות בפסקה זו;
(2) לעניין שאר תחומי התמיכה לפי מבחנים אלה – על המוסד להגביל את תקופות הכהונה של המנהל הכללי של המוסד ושל המנהל האמנותי שלו, כאמור בפסקה (א), אף אם לא קבע הוראות כאמור במסמכי ההתאגדות שלו; למען הסר ספק, אין חובה להגביל את תקופות הכהונה של חברי הוועד המנהל של המוסד בתחומי התמיכה האמורים; 
לעניין זה, העדר רציפות ייחשב הפסקה בכהונה שמשכה 4 שנים לפחות; אם המוסד מנהל את הפעילות הנתמכת לפי מבחנים אלה באמצעות יחידה נפרדת מבחינה ארגונית וניהולית, המנוהלת כמשק סגור (בפסקה זו – היחידה), יחולו הוראות פסקה זו בהתייחס למנהל הכללי של היחידה, למנהל האמנותי שלה ולחברי הגוף האחראי על ניהול ענייני היחידה (כגון הוועד המנהל של היחידה או גוף מקביל לו, אף אם תוארו שונה), לפי העניין; 
הוראות פסקה זו יחולו רק על מוסדות שסך כל התמיכה הציבורית בהם (תמיכה מהממשלה, תמיכה מרשויות מקומיות ומרשויות ציבוריות אחרות) בשנת ההערכה עולה על 25% ממחזור הפעילות השנתי שלהם או על מיליון שקלים חדשים, לפי הנמוך מביניהם;
(3) המוסד עומד בדרישות הנוהל, ובכלל זה יעמיד את עצמו לביקורת המשרד, בהתייעצות עם המועצה, בהתאם לדינים החלים עליו, הוראות הנוהל והחלטות הממשלה להבטחת עמידתו בתנאים למתן תמיכה, בלי לפגוע בחופש היצירה, בחירות האמנותית ובחופש הביטוי; בלי לגרוע מכלליות האמור, מינהל התרבות או הוועדה רשאים להורות למוסד בדבר הגשת דוח מיוחד של רואה חשבון בהתייחס לנתונים כספיים כפי שיורו; 
(4) מטרות המוסד ואופן פעולתו עולים בקנה אחד עם מטרות התמיכה האמורות במבחנים אלה, ובכלל זה עידוד הקולנוע הישראלי, תוך הקפדה על חירות היצירה והביטוי החיוניים לקיומה של אמנות בכלל ואמנות הקולנוע בפרט, פיתוח צביון תרבותי מקורי ישראלי ומתן ביטוי למגוון התרבותי של החברה בישראל, להשקפות השונות הרווחות בה ולערכיה;
(5) המוסד הגיש תקציב לפעילות הנתמכת, ובמהלך שנת התמיכה הגיש דוחות ביצוע המעידים על עמידתו בתכנית העבודה, דוחות פעילות רבעוניים שוטפים ודוחות שנתיים; כל הדוחות יוגשו באופן שיורה מינהל התרבות ובמועדים כפי שיורה;
(6) המוסד מקיים את הפעילות נושא הבקשה לתמיכה כמשק סגור; 
(7) המוסד מנוהל על ידי ועד מנהל שבו, בין השאר, חברים בעלי כשירות וניסיון מתאימים בעשייה בתחום הקולנוע, בארץ או בחוץ לארץ;
(8) המוסד פועל בתחומים הנתמכים לפי מבחנים אלה ברמה אמנותית נאותה;
(9) המוסד מקפיד על כללי ניהול תקין, נמנע מניגוד עניינים, ובכלל זה קובע ומיישם הוראות למניעת ניגוד עניינים של בעל תפקיד במוסד בין תפקידו כאמור ובין עיסוק אחר שלו או של קרובו בעשייה בתחום הקולנוע, שומר על שקיפות מלאה באורחות התנהלותו באופן ההולם את מטרותיו הציבוריות ולשם הגשמתן המלאה ומשתמש בכספי התמיכה רק למטרות שלשמן ניתנו; המוסד גיבש כללים מקצועיים ושוויוניים לפעולתו, המחייבים את התנהלותו, והעומדים לרשות הפונים אליו; הכללים יצורפו לבקשת המוסד לתמיכה, לשם בחינת מקצועיותם והגינותם בידי המשרד, בהתייעצות עם המועצה; בלי לגרוע מכלליות האמור לעיל, יחולו לעניין תחומי התמיכה א' עד ג' (קרנות קולנוע ארציות גדולות, קרנות קולנוע ארציות קטנות וקרנות אזוריות) התנאים האלה:
(1) המוסד מפעיל אתר אינטרנט (להלן – האתר), הכולל מידע עדכני ונגיש ליוצרים, שיוצג באופן ברור ובולט לעין, לרבות בנושאים האלה:
(1) הנחיות מפורטות בדבר אופן הגשת בקשה לסיוע וטופסי בקשה לסיוע;
(2) נוהלי עבודתו של המוסד וכן נוהל לבחינת בקשות ולעבודת הלקטורים כמפורט בפסקת משנה (ב);
(3) פירוט מטרות המוסד, חברי הוועד המנהל, המנהל הכללי והמנהל האמנותי, בציון השנה שבה החלו לכהן במוסד בתפקיד האמור;
(4) פירוט בדבר חלוקת תקציב המוסד לסרטים השונים באותה שנה ובחמש השנים שקדמו לה;
(5) שמות הלקטורים בתום כל סבב של טיפול בבקשות לסיוע שהוגשו למוסד וכן מספר הבקשות שהוגשו למוסד ומספר הבקשות מתוכן שאושרו, בשלוש השנים שקדמו לשנה שבעדה מוגשת הבקשה;
מצאה הוועדה, לפי המלצת המועצה, כי האתר כולל מידע שגוי או חלקי, כי חסר באתר מידע הנוגע לעניין או שהמידע שבאתר אינו נגיש ליוצרים במידה מספקת, רשאית הוועדה, בהחלטה מנומקת, להפחית 10 נקודות מהניקוד שקיבלה הבקשה לתמיכה של אותו מוסד;
(2) המוסד קבע נוהל לבחינת בקשות ולעבודת הלקטורים, הכולל, בין השאר, הוראות בעניינים אלה, ויראו הוראות אלה כתנאי סף לפי מבחנים אלה:
(1) אם המוסד קבע מועד אחרון להגשת בקשות לסיוע – יפרסם המוסד באתר את המועד האמור לפחות חודש ימים מראש;
(2) החובה כי בכל סבב של בחינת בקשות לסיוע, כל תסריט ייבחן בידי שלושה לקטורים לפחות, ובכל מקרה הרכב הלקטורים בכל סבב כאמור יהיה אי־זוגי;
(3) חובת המוסד להעביר לבחינת הלקטורים, בשלב הראשון כמשמעותו בפסקת משנה (ו), תסריט בלא ציון שם המבקש (תסריטאי, במאי או מפיק); 
(4) חובתו של לקטור להגיש חוות דעת מפורטת ומנומקת לגבי בקשה לסיוע שנבחנה על ידו, על גבי טופס כאמור בפסקת משנה (ג);
(5) הגורם המוסמך במוסד המחליט על רשימת התסריטים שיקבלו סיוע, לאור המלצות הלקטורים;
(6) קביעת פרק זמן מרבי לבחינת בקשות לסיוע ולקבלת החלטה לגביהן; פרק הזמן האמור לא יעלה על חמישה חודשים מהמועד האחרון להגשת בקשות
(7) חובת המוסד להעביר למבקש, בסמוך לאחר קבלת החלטה בבקשה לסיוע, מענה כתוב ומנומק, בצירוף חוות הדעת של הלקטורים בלא ציון שמם;
(8) הגבלת כהונתם של הלקטורים לתקופה שלא תעלה על ארבע שנים, ולא יותר מכהונה אחת ברציפות באותה קרן; לעניין זה, העדר רציפות תיחשב הפסקה בכהונת הלקטור שמשכה  שנתיים לפחות;
(9) זכותו של יוצר להגיש למוסד 3 פעמים בקשה לסיוע לגבי אותו סרט, ובמקרה כזה תידון כל בקשה על ידי צוות לקטורים אחר;
(10) מוסד לא יעניק סיוע לסרט אם רוב הלקטורים שבחנו את הבקשה לסיוע שהוגשה לגביו, המליצו שלא לתמוך בו;
(3) חוות הדעת המפורטת והמנומקת של לקטור, לגבי בקשה לסיוע שנבחנה על ידו, תיערך ותוגש באמצעות טופס שיערוך המוסד; הטופס יכלול, בין השאר, פירוט של ההיבטים הנבחנים בנוגע לבקשה לסיוע ומדרג אחיד לניקוד; הטופס יצורף לבקשה לתמיכה של המוסד; הוועדה, לפי המלצת המועצה, רשאית לדרוש מהמוסד לערוך שינויים בטופס, כפי שתורה;
(4) המוסד יסייע אך ורק ליוצרים שמלאו להם 18 שנים; לעניין זה, "יוצר" – במאי או תסריטאי;
(5) המוסד צירף לבקשתו לתמיכה תצהיר חתום בידי המנהל הכללי של המוסד או של היחידה כמשמעותה בסעיף 4(2), לפי העניין, המפרט את אלה: מספר הבקשות שהוגשו למוסד בשנת ההערכה, בחלוקה לפי סוגות הסרטים, מספר הבקשות מתוכן שנדחו, בחלוקה לפי סוגות הסרטים, וכן אופן עמידתו של המוסד בהוראות הנוהל לבחינת בקשות ולעבודת הלקטורים, לרבות בעניינים המפורטים בפסקת משנה (ב);
(6) המוסד יתעד את הליכי קבלת ההחלטות לגבי כלל הבקשות לסיוע שהוגשו לו, לפי שלושת השלבים האלה:
(1) השלב הראשון – המלצות הלקטורים; 
(2) השלב השני – בחינת הבקשות על ידי מנהל המוסד ובעלי תפקידים במוסד וגיבוש ההמלצות; 
(3) השלב השלישי – אישור ההמלצות על ידי הגורם המוסמך במוסד, כגון הוועד המנהל; למען הסר ספק, מובהר כי המוסד רשאי לקיים התייעצות עם הלקטורים גם לאחר תום השלב הראשון; 
תיעוד כאמור יכלול פירוט של הנימוקים שביסוד ההחלטה ויימסר לעיון המשרד, לפי דרישתו, לשם בחינת עמידתו של המוסד בהוראות פסקת משנה זו, בתוך שבעה ימי עבודה מיום הדרישה; המשרד לא יתערב בשיקולים האמנותיים של המוסד;
(7) מוסד יאפשר ליוצר שבקשתו לסיוע נדחתה לאחר שלושה סבבים כאמור בפסקת משנה (ב)(9), להגיש השגה; ההשגה תוגש בתוך חודשיים לאחר שנמסרה ליוצר ההחלטה שהתקבלה בעניינו בסבב השלישי; ההשגה תידון לפני ועדה של המוסד שתורכב משלושה חברים: חבר אחד מקרב הוועד המנהל של המוסד, חבר אחר מקרב הוועד המנהל של המוסד או הנהלת המוסד ונציג ציבור שימנה המוסד מקרב מאגר הלקטורים, ובלבד שמתקיימים לגבי נציג הציבור כל אלה:
(1) הוא אינו מועסק על ידי המוסד ולא הועסק על ידו בשנתיים שקדמו למינויו לוועדה;
(2) הוא בעל ניסיון שלא יפחת מ־5 שנים בקריאת תסריטים;
(3) הוא לא בחן בעבר, כלקטור, את הבקשה נושא ההשגה;
החליטה הוועדה האמורה לקבל את ההשגה, יקבל היוצר מגיש ההשגה זכות להגיש למוסד פעם נוספת בקשה לסיוע לגבי אותו סרט; הבקשה תידון על ידי צוות לקטורים אחר; 
(8) מצאה המועצה כי קבילה שהגיש מי שרואה את עצמו נפגע בשל דרכי העבודה וההתנהלות של המוסד לפי סעיף 3(א)(4) לחוק מוצדקת, רשאית הוועדה להפחית 2 נקודות מבקשתו של המוסד לתמיכה, בגין כל קבילה כאמור;
(10) המוסד פועל ביעילות ובתקורה מינימלית, שמאפשרות את פעולתו התקינה והראויה, בהתאם לנוהל ולהנחיות החשב הכללי מכוחו לעניין הוצאות הנהלה וכלליות; 
(11) במוסד שבו מועסקים עובדים במתכונת של יחסי עבודה – המוסד קבע תקנון למניעת הטרדה מינית ועומד בדרישות תקנה 8 לתקנות חובות מעסיק לעניין עריכת התאמות נדרשות בתקנון האמור, פרסום התקנון ומסירתו; המוסד יכלול בבקשתו לתמיכה פרטים על אודות ההתאמות שערך בתקנון, פרסומו ומסירתו כאמור ויצרף לבקשה את התקנון;
בפסקה זו –
"תקנות חובות מעסיק" – תקנות למניעת הטרדה מינית (חובות מעסיק), התשנ"ח-1998[footnoteRef:6]; [6:  ק"ת התשנ"ח, עמ' 1132; התשע"ח, עמ' 2550 ועמ' 2678.] 

"תקנון למניעת הטרדה מינית" או "תקנון" – התקנון לדוגמה שבתוספת לתקנות חובות מעסיק;  
(12) מוסד המבקש להיתמך בשנת התמיכה לפי מבחנים אלה ושבשנת הכספים הקודמת לא קיבל תמיכה לפי מבחנים אלה או לא קיבל תמיכה בתחום התמיכה שבו הוא מבקש להיתמך כאמור, יהיה זכאי לתמיכה רק אם הודיע למשרד, עד יום 1 בינואר של שנת הכספים הקודמת, על כוונתו להגיש בקשה כאמור, נתן למשרד ולמועצה הזדמנות סבירה לבחון את פעילותו ועמד בכל התנאים לקבלת התמיכה לפי מבחנים אלה.
עקרונות לקביעת גובה התמיכה
(1) תקציב הקולנוע יחולק לתחומי פעולה שונים כאמור בסעיף קטן (ב); בעבור כל תחום פעולה יגיש המוסד בקשה נפרדת לתמיכה, שתידון בהתאם להוראות מבחנים אלה ובהתאם לתנאים ולאמות המידה לכל תחום כמפורט בסעיף 6.
(2) התקציב השנתי לתמיכה בתחום הקולנוע יחולק מדי שנה בין תחומי הפעולה השונים לפי השיעור המפורט לצדו של כל תחום כמפורט להלן:
(1)   46.4% לקרנות קולנוע ארציות גדולות (להלן – תחום תמיכה א');
(2)  21% לקרנות קולנוע ארציות קטנות (להלן – תחום תמיכה ב');
(3) 21% לקרנות קולנוע אזוריות (להלן – תחום תמיכה ג');
(4) 4.1% לפסטיבלים לקולנוע בישראל ומתן פרסים במסגרתם (להלן – תחום תמיכה ד');
(5) 2.8% לסינמטקים ועידוד החשיפה של קולנוע ישראלי לקהל הרחב (להלן – תחום תמיכה ה');
(6) 3% לארכיונים ושימור סרטים (להלן – תחום תמיכה ו');
(7) 1.7% לשיווק סרטים ישראליים בארץ ובחוץ לארץ (להלן – תחום תמיכה ז').
(3) התמיכה בתחומי תמיכה א' עד ג' (קרנות קולנוע ארציות גדולות, קרנות קולנוע ארציות קטנות וקרנות קולנוע אזוריות), כוללת תמיכה בשיווק בישראל של סרטים ישראליים אשר יופקו בסיוע מוסדות הציבור שיזכו לתמיכה בתחומי התמיכה האמורים.
(4) על אף האמור בסעיף קטן (ב) – 
(1) אם בתחום תמיכה א' נתמכת קרן קולנוע ארצית גדולה אחת בלבד – יעמוד שיעור התמיכה בתחום זה על 23.2%, והיתרה תוקצה לתחום תמיכה ב' (קרנות קולנוע ארציות קטנות);
(2) אם בתחום תמיכה ב' נתמכות עד שתי קרנות קולנוע ארציות קטנות בלבד – יעמוד שיעור התמיכה בתחום זה על 14%, והיתרה תוקצה לתחום תמיכה א' (קרנות קולנוע ארציות גדולות);
(3) אם בתחום תמיכה ב' נתמכת קרן קולנוע ארצית קטנה אחת בלבד – יעמוד שיעור התמיכה בתחום זה על 7%, והיתרה תוקצה לתחום תמיכה א' (קרנות קולנוע ארציות גדולות).
(5) לעניין תחום תמיכה ג' (קרנות קולנוע אזוריות) –
(1) תקציב התמיכה בתחום יחולק באופן שווה בין שלושת האזורים המנויים בסעיף 6(2); תקציב התמיכה של כל אזור כאמור ינוהל בנפרד;
(2) על אף האמור בסעיף קטן (ו), על יתרה שתיוותר בלתי מחולקת בתחום תמיכה זה (בפסקה זו – היתרה) יחולו הוראות אלה:
(א) שליש מהיתרה יוקצה לתחום תמיכה א' (קרנות קולנוע ארציות גדולות);
(ב) שליש מהיתרה יוקצה לתחום תמיכה ב' (קרנות קולנוע ארציות קטנות);
(ג) השליש הנותר יוקצה לתחום מבין תחומי התמיכה א' (קרנות קולנוע ארציות גדולות) או ב' (קרנות קולנוע ארציות קטנות), שבו אושר המספר הגדול יותר של מוסדות שלא נתמכו בתחום זה בשנת הכספים הקודמת. 
(6) מבלי לגרוע מהאמור בסעיפים קטנים (ד) ו-(ה), תוספת סכומים הנובעת מהגדלה של תקציב התמיכה לפי מבחנים אלה, שעליה הוחלט לאחר חלוקת תקציב התמיכה שנקבע בחוק התקציב השנתי או יתרה שתיוותר בלתי מחולקת, ישמשו להגדלת הסכומים הניתנים לתמיכה לפי תחומי תמיכה א' עד ג', כולם או חלקם, בהתאם לשיעורם היחסי לפי סעיף קטן (ב).  
(7) גובה התמיכה במוסד, שבקשתו עומדת בתנאי הסף הכלליים לפי סעיף 4 ובתנאי הסף המיוחדים לתחום התמיכה נושא בקשתו לפי סעיף 6, ייקבע בהתאם לאמות המידה לתמיכה באותו תחום כמפורט בסעיף 6 והוראות מבחנים אלה, באופן יחסי לניקוד הכולל של המוסדות הזכאים לתמיכה באותו תחום תמיכה.
(8) מוסד שמספר הנשים החברות בוועד המנהל שלו בשנת ההערכה לעומת כלל חברי הוועד המנהל עמד על 50% מכלל חברי הוועד המנהל לפחות, ואם עמד מספרם של כלל חברי הוועד המנהל שלו על שלושה לכל היותר – כלל הוועד המנהל חברה אחת לפחות, תגדל התמיכה בו ב־2% ביחס לשלב הקודם.
(9) תמיכת המדינה בעד סיוע לסרט מסוים לא תעלה על 80% מעלות הפקתו; האמור בסעיף קטן זה לא יחול על סרטים מסוגים אלה:
(1) סרט גמר של סטודנטים; 
(2) סרט עלילתי באורך מלא או סרט עלילתי קצר, שהוא הסרט הראשון של הבמאי או התסריטאי (סרט ביכורים);
(3) סרט תעודה ראשון של הבמאי או העורך (סרט ביכורים); 
(4) סרט ייעודי.
(10) לא תינתן תמיכה ולא יינתן ניקוד למוסד בעד סרט שמוסד אחר קיבל בעדו תמיכה או ניקוד, באותו תחום תמיכה או בתחום תמיכה אחר; ביקשו שני מוסדות או יותר תמיכה בעד אותו סרט, יינתנו התמיכה או הניקוד למוסד שהיקף הסיוע הכספי שלו לסרט הוא הגבוה ביותר; על אף האמור, תמיכה וניקוד יכול שיינתנו לשני מוסדות בעד אותו סרט אזורי, ובלבד שמוסד אחד נתמך בתחום תמיכה ג' (קרנות קולנוע אזוריות), והמוסד האחר נתמך בתחום תמיכה א' (קרנות קולנוע ארציות גדולות) או ב' (קרנות קולנוע ארציות קטנות)  
(11) תמיכת המדינה למוסד בשנה מסוימת לא תעלה על תקציבו השנתי לפי הדוח הכספי המבוקר של אותה שנה בניכוי הכנסותיו כפי שפורטו בדוח האמור.
(12)  לא תשולם תמיכה בגין הוצאות תקורה המשויכות לפעילות הנתמכת לפי מבחנים אלה, מעבר לשיעור המרבי של הוצאות תקורה כמפורט להלן, אלא אם כן נקבע שיעור תקורה מירבי אחר בנוהל: 
(1) לעניין מוסד שפעילותו היחידה היא הפעילות הנתמכת לפי מבחנים אלה – 22% מההוצאות הישירות בגין הפעילות הנתמכת;
(2) לעניין מוסד שמקיים פעילות נוספת מעבר לפעילות הנתמכת לפי מבחנים אלה – 20% מההוצאות הישירות בגין הפעילות הנתמכת; בפסקה זו, "פעילות נוספת" – לרבות פעילות שאינה נתמכת או שאינה בתחום התרבות;
לעניין זה, על המוסד לשייך את הוצאות התקורה לפי מפתח העמסה של ההוצאות הישירות של המוסד בגין הפעילות הנתמכת, מתוך סך כל ההוצאות של המוסד בגין כלל הפעילויות שלו; על אף האמור, ועדת התמיכות רשאית לקבוע מפתח העמסה אחר, מנימוקים מיוחדים שיירשמו, לאחר שקיבלה פניה מנומקת בכתב מאת מוסד המבקש תמיכה;
בסעיף קטן זה, "הוצאות תקורה" – כהגדרתן בנוהל.
(13) לא תשולם תמיכה לפי מבחנים אלה בעד הוצאות למימון פרסים; הוראה זו לא תחול לעניין תחום תמיכה ד' (פסטיבלים). 
(14) מוסד יוכל לקבל תמיכה על פי יותר מתחום אחד מתחומי התמיכה; ואולם מוסד העוסק בפעילות הנתמכת לפי תחומי התמיכה א' עד ג', לא יוכל לקבל באותה שנה תמיכה ביותר מתחום תמיכה אחד; לעניין המגבלה האמורה לא יובא בחשבון תחום תמיכה ד' (פסטיבלים);
(15) בלי לגרוע מהוראות המעבר שבסעיף 9, בדיקת התקיימותם של תנאי הסף והניקוד לפי אמות המידה ייעשו לפי נתוני שנת ההערכה, זולת אם נקבע אחרת באותו סעיף; למען הסר ספק, מובהר כי תנאי הסף צריכים להתקיים במוסד מגיש הבקשה לתמיכה גם בשנת התמיכה. 
(16) לעניין תחומי תמיכה א' עד ג', לשם בדיקת עמידתו של המוסד בתנאי הסף וניקוד הסרטים שהמוסד סייע להם לפי אמות המידה (למעט אמת המידה של השלמת הפקה כאמור בסעיף 6(1)(ג)(9)), יראו את המוסד כמי שסייע להפקת הסרט אם הסיוע כלל ליווי מקצועי מתאים וכן השקעה כספית בהיקף כמפורט להלן:  
(1) בתחום תמיכה א' (קרנות קולנוע ארציות גדולות) – 50% מתקציב הפקת הסרט לפחות או 3 מיליון שקלים חדשים לפחות, לפי הנמוך מביניהם;
(2) בתחום תמיכה ב' (קרנות קולנוע ארציות קטנות) – 40% מתקציב הפקת הסרט לפחות או 3 מיליון שקלים חדשים לפחות, לפי הנמוך מביניהם;
(3) בתחום תמיכה ג' (קרנות קולנוע אזוריות) – 20% מתקציב הפקת הסרט לפחות.
(17) על אף האמור בסעיף קטן (טז), יראו את המוסד כמי שסייע להפקת סדרה, אם הסיוע כלל ליווי מקצועי מתאים וכן השקעה כספית בסכום שלא יעלה על 350,000 שקלים חדשים לפרק או 40% מתקציב הפקת הפרק, לפי הנמוך מביניהם, ובכל מקרה לא יותר מ-3 מיליון שקלים חדשים לסדרה כולה.
(18) המלצות המועצה לפי מבחנים אלה יהיו מנומקות; מוסד יוכל לקבל לעיונו את כלל ההמלצות המנומקות של המועצה, ובלבד שהגיש בקשה לכך בתוך 14 ימים ממועד ההודעה על ההחלטה; המלצות כאמור יועברו לעיונו בתוך 30 ימים ממועד קבלת הבקשה.
תנאי סף מיוחדים ואמות מידה לתמיכה, לפי תחומי התמיכה 
תחומי הפעילות הנתמכים וההוראות לעניינם יהיו כמפורט להלן:
תחום תמיכה א' (קרנות קולנוע ארציות גדולות)  ותחום תמיכה ב' (קרנות קולנוע ארציות קטנות(; לעניין תחומי תמיכה אלה יחולו ההוראות האלה:
(1) התמיכה בתחומי תמיכה א' וב' –
(1) תינתן לעידוד היצירה של סרטים ישראליים מכל הסוגים (סרטים עלילתיים באורך מלא, ובכלל זה סרטים ייעודיים, סרטים עלילתיים קצרים, סרטי תעודה, סרטי אנימציה וסרטי גמר של סטודנטים) באמצעות מוסדות המסייעים להפקתם ובהתאם להיקף פעילותם, כמפורט להלן;
(2) מיועדת למוסדות ציבור שעוסקים בסיוע להפקות סרטים ישראליים מכל הסוגים, במימונן ובליווין עד להשלמתן, ואינם עוסקים בהפקת הסרטים עצמם, בהתחשב במספר הסרטים שהם סייעו להפקתם בשנת ההערכה, ובכפוף להתקיימות התנאים והניקוד שיצברו על פי התנאים להלן;
(2) מוסד המבקש תמיכה יעמוד גם בתנאי סף אלה:
(1) על המוסד להוכיח שתי שנות פעילות לפחות בסיוע להפקת סרטים ישראליים וכן ניסיון משמעותי לגבי סיוע בהפקתם של 40 סרטים ישראליים לפחות, במשך כל תקופת פעילותו של המוסד, ובלבד שההיקף ההשקעה המצטבר של המוסד בכלל הסרטים כאמור לא יפחת מהסכומים האלה:
לעניין תחום תמיכה א' (קרנות קולנוע ארציות גדולות) – 20 מיליון שקלים חדשים;
לעניין תחום תמיכה ב' (קרנות קולנוע ארציות קטנות) – 10 מיליון שקלים חדשים; 
(2) המוסד מקיים מנגנון מקיף ומסודר לבחינת תסריטים באמצעות לקטורים, ויחולו לעניין זה הוראות אלה:
(1) המוסד יעסיק לקטורים מקרב מאגר הלקטורים בלבד;
(2) לפני העסקת לקטור, יוודא המוסד כי הלקטור אינו עלול להימצא, במישרין או בעקיפין, באופן תדיר, במצב של ניגוד עניינים בין מילוי תפקידו כלקטור לבין עניין אישי או תפקיד אחר, שלו או של קרובו;
(3) מבין כלל הלקטורים שמעסיק המוסד בשנה 30% לפחות יהיו נשים ו־40% לפחות יהיו מקרב הפריפריה, וישקפו מגוון דעות, מסורות ותרבויות של מרכיבי החברה הישראלית;
(4) הלקטורים יועסקו על ידי המוסד בשכר ויתחלפו כל תקופת זמן קצובה שלא תעלה על ארבע שנים; לעניין זה, העדר רציפות תיחשב הפסקה בכהונת הלקטור שמשכה שנתיים לפחות;
(3) המוסד מעסיק מנהל אמנותי, אחד או יותר, המופקד על ליווי הסרטים שיזכו לסיוע מבחינה אמנותית, כפי שהוכח להנחת דעת המועצה; המנהל האמנותי יהיה מתחום היצירה, העשייה או המחקר בתחום הקולנוע או בענפי אמנות אחרים ובעל ניסיון בניהול אמנותי של 4 שנים לפחות;
(4) המוסד מפרסם, בכל שנה קלנדרית, שתי הזמנות כלליות לפחות להגשת בקשות לסיוע להפקת סרטים בתחום הפעילות של המוסד (מועדי הגשה), בהפרש של שישה חודשים לפחות זו מזו; הזמנות להגשת בקשות כאמור יהיו פתוחות לכול; למען הסר ספק מובהר כי המוסד רשאי לפרסם הזמנות נוספות בתדירות כפי שימצא לנכון;
(5) לעניין סיוע להפקת סרטים עלילתיים באורך מלא – הסרטים שלהם מסייע המוסד, בכל שנה קלנדרית, הופקו בידי 7 מפיקים שונים לפחות, ולעניין תחום תמיכה ב' (קרנות קולנוע ארציות קטנות) – 3 מפיקים שונים לפחות; הוראה זו לא תחול על מוסד המסייע לפחות מ-10 סרטים עלילתיים באורך מלא בשנה קלנדרית, ולעניין תחום תמיכה ב' –5 סרטים עלילתיים באורך מלא;
(6) לעניין מוסד המסייע להפקת סדרות – 
(א) הסיוע הכולל של המוסד להפקת סדרות לא יעלה על 20% מתקציב התמיכה בו בתחום תמיכה א' או בתחום תמיכה ב', לפי העניין, באותה שנה;
(ב) המוסד יתנה את הסיוע בקיומו של הסכם בין מפיק הסדרה וגוף שידור, שלפיו הסדרה תשודר על ידי גוף השידור בתוך 3 שנים ממועד סיום הפקתה; לעניין זה, "גוף שידור" – גוף המשדר בישראל שידורי טלוויזיה כדין, לרבות גוף המשדר שידורי טלוויזיה למנויים בישראל על גבי רשת האינטרנט;
(7) המוסד לא יתמוך, באותה שנה, ביותר מסרט אחד של אותו במאי;
(8) המוסד ערוך לסיוע וליווי הפקות מכל רחבי הארץ ואין לו זיקה לקבוצה חברתית או אידיאולוגית מסוימת;  
(9) כללי המוסד מחייבים כי עותק אחד לפחות, מכל סרט שהופק בתמיכתו, יועבר לשימור בארכיון, למטרות מחקר ושימוש ציבורי, ובלבד שהוא מוסד העומד בהוראות תחום תמיכה ו' (ארכיונים ושימור סרטים);
(10) בכללי המוסד מצויות הוראות למניעת ניגוד עניינים בין חברי הוועד המנהל של המוסד, חברי הנהלת המוסד, הלקטורים או המנהלים האמנותיים ובין מגישי הבקשות לסיוע להפקה;
(11) על המוסד לפעול כך שסרט המופק בסיועו יציין את תמיכת המשרד במוסד המסייע, הניתנת על פי המלצת המועצה לקולנוע; ציון כאמור יופיע בכותרות הפתיחה של הסרט וייכללו בו המשרד והמועצה בצירוף סמליל המועצה; המשרד רשאי להנחות את המוסד לעניין מתכונת ואופן ציון התמיכה כאמור בפסקת משנה זו;
(12) על המוסד לפעול כך שסרט ישראלי שהופק בסיועו, יוצג כסרט ישראלי בכל הקרנה פומבית שלו בארץ או בחוץ לארץ, לרבות בפרסומים רשמיים או שיווקיים נלווים, בדרך המקובלת לעניין זה; למען הסר ספק, אין באמור כדי למנוע הצגת סרט שהוכר כסרט ישראלי על פי תקנות הקולנוע, כסרט שהופק במשותף בין מפיק ישראלי ומפיק זר (קופרודוקציה בין־לאומית);
(13) המוסד צבר לפי מבחנים אלה מספר נקודות כמפורט להלן:
(א) בתחום תמיכה א' (קרנות קולנוע ארציות גדולות) –700 נקודות לפחות;
(ב) בתחום תמיכה ב' (קרנות קולנוע ארציות קטנות) –350 נקודות לפחות;
(14)  המוסד מקיים אמצעי ליווי ופיקוח על ההפקות, התקדמותן וביצוען, והוא ערוך ומצויד לסייע להפקה לכל אורכה משלב כתיבת התסריט עד השלמת הסרט ועריכתו;
(15) המוסד יתנה את אישורו למתן סיוע להפקה בקיומה של תכנית עבודה, המעידה על כמות נאותה של ימי צילום וציוד טכני נאות, ועל קיומם של שאר תנאי הפקה נאותים בכל שלבי ההפקה, לרבות בשלב פיתוח התסריט, ויפקח על התקיימותה;
(3) כמו כן יחולו אמות מידה אלה; למען הסר ספק, יובהר כי סרט יכול שינוקד לפי כמה אמות מידה:
(1) מכירת כרטיסים בבתי קולנוע בישראל (עד 60 נקודות לכל סרט; אין תקרת ניקוד כללית) – הניקוד באמת מידה זו יינתן בעד מכירת כרטיסים בבתי קולנוע בישראל, בהתייחס לכל סרט שהמוסד סייע להפקתו, בנפרד, כמפורט להלן:  
בעד מכירה של 50,000 כרטיסים – 10 נקודות;
בעד מכירה של כל 10,000 כרטיסים נוספים – 2 נקודות;
לא יינתנו באמת מידה זו יותר מ-60 נקודות לכל סרט; 
(2) חשיפה בטלוויזיה (עד 70 נקודות) – הניקוד באמת מידה זו יינתן בעד מידת החשיפה בטלוויזיה של הסרטים שהמוסד סייע להפקתם, כמפורט להלן:
(1) בעד כל 50 הקרנות בערוצי טלוויזיה בארץ ובחוץ לארץ בשעות שבין 16:00 ו-24:00 – נקודה, אך לא יותר מ-20 נקודות בסך הכל;
(2) בעד כל סרט שהתקבל לראשונה לשתי פלטפורמות שידור טלוויזיוניות הכוללות ספריית תכנים הזמינה לצפייה בישראל (כגון: הוט, יס, נטפליקס וכיוצא בזה) או יותר – 10 נקודות, אך לא יותר מ-50 נקודות בסך הכל;   
(3) חשיפה לציבור הרחב או לקהלים מיוחדים (עד 10 נקודות) – הניקוד באמת מידה זו יינתן בעד מידת החשיפה של הסרטים שהמוסד סייע להפקתם לציבור הרחב או לקהלים מיוחדים, שלא בדרך של הקרנה בבית קולנוע, כגון הקרנה במתנ"סים, לחיילים, לתלמידים וכיוצא באלה, ובלבד שבכל הקרנה צפו 30 איש לפחות;  בעד כל 500 איש שצפו בהקרנות כאמור יינתנו 2 נקודות, אך לא יותר מ-10 נקודות בסך הכל; 
(4) תרומת המוסד לקידום הקולנוע הישראלי (עד 50 נקודות); הניקוד באמת מידה זו יינתן לפי המלצת המועצה בדבר פעילותו של המוסד בתחום הקולנוע ותוצריה, בשים לב, בין השאר, למקצועיות (עד 25 נקודות), ייחודיות (עד 15 נקודות), יצירתיות וגיווניות (עד 10 נקודות);
(5) תמיכה בסרטים עלילתיים בתקציב גבוה (עד 400 נקודות, ובתחום תמיכה ב' – עד 320 נקודות) – הניקוד באמת מידה זו יינתן לפי מספר הסרטים העלילתיים בתקציב גבוה שהמוסד סייע להפקתם, כמפורט להלן:
סרט אחד – 50 נקודות, ולעניין תחום תמיכה ב' – 40 נקודות;
שני סרטים – 100 נקודות, ולעניין תחום תמיכה ב' – 80 נקודות; 
שלושה סרטים– 170 נקודות, ולעניין תחום תמיכה ב' – 135 נקודות;
ארבעה סרטים – 230 נקודות, ולעניין תחום תמיכה ב' – 185 נקודות;
חמישה סרטים – 310 נקודות, ולעניין תחום תמיכה ב' – 250 נקודות;
שישה סרטים ומעלה – 400 נקודות, ולעניין תחום תמיכה ב' – 320 נקודות;
בפסקה זו –  
"סרט עלילתי בתקציב גבוה" – סרט עלילתי באורך מלא שתקציבו הכולל עומד על 6 מיליון שקלים חדשים לפחות, ולעניין קופרודוקציה בין-לאומית – 8 מיליון שקלים חדשים לפחות, ושהשקעת המוסד בהפקתו לא פחתה מ-3 מיליון שקלים חדשים, ולעניין תחום תמיכה ב' – 2.4 מיליון שקלים חדשים; על אף האמור, בשעת חירום, יראו סרט שהיה בשלב של הפקה בפועל כסרט עלילתי בתקציב גבוה אף אם תקציבו הכולל עומד על 4.5 מיליון שקלים חדשים לפחות, ולעניין קופרודוקציה בין-לאומית – 6 מיליון שקלים חדשים לפחות, ובלבד שהשקעת המוסד בהפקתו לא פחתה מ-3 מיליון שקלים חדשים, ולעניין תחום תמיכה ב' – 2.4 מיליון שקלים חדשים;
"הפקה בפועל" – החל מתחילת העבודה המעשית על הסרט (פרה-פרודקשן) ועד סיום הצילומים; 
"שעת חירום" – התקופה שהחל ממועד תחילת תוקפה של הכרזה על מצב מיוחד בעורף לפי חוק ההתגוננות האזרחית, התשי"א-1951[footnoteRef:7] או של הודעת רשות מוסמכת כדין בשל אירוע חירום (כגון מגפה או אסון טבע) ועד חלוף 180 ימים מתום תוקף ההכרזה או ההודעה לפי העניין; [7:  ס"ח התשי"א, עמ' 78. ] 

לעניין אמת מידה זו –
(1) יובאו בחשבון הסכומים שהושקעו בהפקת הסרט, למעט תקציבי שיווק;
(2) תוכר גם השקעה מתוכננת של המוסד, ובלבד שנחתם בין המוסד ובין המפיק הסכם להפקת הסרט; הופסקה הפקת הסרט לפני שהסתיימה או לא החלה הפקה שהוחלט לתמוך בה כאמור, יודיע על כך המוסד למשרד באופן מיידי; 
(6) תמיכה בסרטים עלילתיים בתקציב בינוני (עד 150 נקודות, ובתחום תמיכה ב' – עד 120 נקודות)– הניקוד באמת מידה זו יינתן לפי מספר הסרטים העלילתיים בתקציב בינוני שהמוסד סייע להפקתם, כמפורט להלן:
סרט אחד – 50 נקודות, ולעניין תחום תמיכה ב' – 40 נקודות;
שני סרטים – 100 נקודות, ולעניין תחום תמיכה ב' – 80 נקודות; 
שלושה סרטים– 125 נקודות, ולעניין תחום תמיכה ב' – 100 נקודות;
ארבעה סרטים ומעלה – 150 נקודות, ולעניין תחום תמיכה ב' – 120 נקודות;
בפסקה זו – 
"סרט עלילתי בתקציב בינוני" – סרט עלילתי באורך מלא שאינו סרט עלילתי בתקציב גבוה ואשר תקציבו הכולל עומד על 4.5 מיליון שקלים חדשים לפחות, ולעניין קופרודוקציה בין-לאומית – 6 מיליון שקלים חדשים לפחות, ושהשקעת המוסד בהפקתו לא פחתה מ-2.25 מיליון שקלים חדשים, ולעניין תחום תמיכה ב' – 1.8 מיליון שקלים חדשים; על אף האמור, בשעת חירום, יראו סרט שהיה בשלב של הפקה בפועל כסרט עלילתי בתקציב בינוני אף אם תקציבו הכולל עומד על 3 מיליון שקלים חדשים לפחות, ולעניין קופרודוקציה בין-לאומית – 4.5 מיליון שקלים חדשים לפחות, ובלבד שהשקעת המוסד בהפקתו לא פחתה מ-2.25 מיליון שקלים חדשים, ולעניין תחום תמיכה ב' – 1.8 מיליון שקלים חדשים;
"הפקה בפועל" ו-"שעת חירום" – כהגדרתם בפסקה (5);  
לעניין אמת מידה זו –
(1) יובאו בחשבון הסכומים שהושקעו בהפקת הסרט, למעט תקציבי שיווק;
(2) תוכר גם השקעה מתוכננת של המוסד, ובלבד שנחתם בין המוסד ובין המפיק הסכם להפקת הסרט; הופסקה הפקת הסרט לפני שהסתיימה או לא החלה הפקה שהוחלט לתמוך בה כאמור, יודיע על כך המוסד למשרד באופן מיידי;
(7) תמיכה בסרטי ביכורים (עד 160 נקודות) – הניקוד באמת מידה זו יינתן לפי מספר סרטי הביכורים שהמוסד סייע להפקתם בסכום של 1.25 מיליון שקלים חדשים לפחות, כמפורט להלן:  
סרט ביכורים אחד – 40 נקודות;
שני סרטי ביכורים – 80 נקודות;
שלושה סרטי ביכורים – 120 נקודות;
ארבעה סרטי ביכורים ומעלה – 160 נקודות;
בפסקה זו –
"יוצר" – במאי או תסריטאי;
"סרט ביכורים" – סרט עלילתי באורך מלא שמתקיימים בו כל אלה:
(1) הסרט הוא הסרט העלילתי באורך מלא הראשון של היוצר;
(2) היוצר היה במאי או תסריטאי של סרט קצר בעבר או שהוא בעל ניסיון מקצועי קולנועי קודם;
(8) פיתוח תסריטים (עד 15 נקודות) – הניקוד באמת מידה זו יינתן בעד סיוע של המוסד לכתיבה ופיתוח של תסריטים של סרטים מכל הסוגים, למעט סרטי סטודנטים (בפסקה זו – פיתוח תסריט), כמפורט להלן: בעד כל 100,000 שקלים חדשים שהשקיע המוסד בפיתוח תסריטים – נקודה, אך לא יותר מ-15 נקודות בסך הכל; לא יינתן ניקוד באמת מידה זו בעד פיתוח תסריט שמוסד אחר קיבל בעדו ניקוד; ביקשו שני מוסדות או יותר ניקוד בעד פיתוח של אותו תסריט, יינתן הניקוד באמת מידה זו למוסד שהיקף הסיוע הכספי שלו הוא הגבוה ביותר;   
(9) השלמת הפקה (עד 20 נקודות) – הניקוד באמת מידה זו יינתן בעד סיוע להשלמת ההפקה של סרטים מכל הסוגים, למעט סרטי סטודנטים, כמפורט להלן: בעד כל 150,000 שקלים חדשים שהשקיע המוסד בסיוע להשלמת הפקות – נקודה, אך לא יותר מ-20 נקודות בסך הכל; למען הסר ספק, יובהר כי לעניין אמת מידה זו יוכר סיוע של המוסד בהיקף נמוך מהקבוע בסעיף 5(טז);  למען הסר ספק, יובהר כי סרט שמנוקד באמת מידה זו לא ינוקד לפי אמות המידה האחרות בתחום תמיכה זה; בפסקה זו, "סיוע להשלמת הפקה" – סיוע בסך של 150,000 שקלים חדשים לפחות שנתן המוסד לסרט ששלב הצילום העיקרי שלו הסתיים ושנמצא בשלב של עריכה ראשונית (Rough-Cut), עריכה מתקדמת (Fine-Cut) או עריכה סופית (Post-Production); 
(10) תמיכה בסרטים ייעודיים (עד 20 נקודות) – הניקוד באמת מידה זו יינתן בעד סרטים ייעודיים שהמוסד סייע להפקתם כמפורט להלן: בעד כל סרט ייעודי יינתנו 5 נקודות, אך לא יותר מ-20 נקודות בסך הכל; 
(11) תמיכה בסרטים של נשים יוצרות (עד 20 נקודות) – הניקוד באמת מידה זו יינתן בעד סרטים של נשים יוצרות שהמוסד סייע להפקתם, כמפורט להלן: 
בעד כל סרט עלילתי באורך מלא – 5 נקודות; 
בעד כל סרט עלילתי קצר או סרט תעודה – 2 נקודות;  
אך לא יותר מ-20 נקודות בסך הכל;
בפסקה זו, "יוצרת" – במאית, תסריטאית או מפיקה, ולעניין סרט תיעודי – גם עורכת;    
(12) תמיכה בסרטי תעודה בתקציב גבוה (עד 60 נקודות) – הניקוד באמת מידה זו יינתן בעד סרטי תעודה בתקציב גבוה שהמוסד סייע להפקתם, כמפורט להלן: בעד כל סרט תעודה בתקציב גבוה – 5 נקודות, אך לא יותר מ-60 נקודות בסך הכל;
בפסקה זו, "סרט תעודה בתקציב גבוה" – סרט תעודה שתקציבו הכולל עומד על 550,000 שקלים חדשים לפחות, ולעניין קופרודוקציה בין-לאומית – מיליון שקלים חדשים לפחות, ושהשקעת המוסד בהפקתו לא פחתה מ-350,000 שקלים חדשים;  
לעניין אמת מידה זו –
(1) יובאו בחשבון הסכומים שהושקעו בהפקת הסרט, למעט תקציבי שיווק;
(ב) תוכר גם השקעה מתוכננת של המוסד, ובלבד שנחתם בין המוסד ובין המפיק הסכם להפקת הסרט; הופסקה הפקת הסרט לפני שהסתיימה או לא החלה הפקה שהוחלט לתמוך בה כאמור, יודיע על כך המוסד למשרד באופן מיידי; 
(13) השתתפות הסרטים בפסטיבלים בין-לאומיים (בתחום תמיכה א' – עד 30 נקודות, בתחום תמיכה ב' – עד 20 נקודות) – הניקוד באמת מידה זו יינתן בעד השתתפות של סרטים, שהמוסד סייע להפקתם, בפסטיבלים בין-לאומיים משמעותיים בחוץ לארץ, כמפורט להלן: 
(1) בתחום תמיכה א' – בעד כל השתתפות של סרט בפסטיבל בין-לאומי משמעותי בחוץ לארץ יקבל המוסד 2 נקודות, אך לא יותר מ-30 נקודות בסך הכל;
(2) בתחום תמיכה ב' – בעד כל השתתפות של סרט בפסטיבל בין-לאומי משמעותי בחוץ לארץ יקבל המוסד 2 נקודות, אך לא יותר מ-20 נקודות בסך הכל; 
בפסקה זו, "פסטיבל בין-לאומי משמעותי בחוץ לארץ" – פסטיבל המנוי בתוספת למבחנים אלה;
(14) מועמדות הסרטים לפרסים או זכייה בפרסים (בתחום תמיכה א' – עד 30 נקודות, בתחום תמיכה ב' – עד 20 נקודות) – הניקוד באמת מידה זו יינתן בעד סרטים, שהמוסד סייע להפקתם, שזכו בפרסים או שהיו מועמדים לפרסים, במסגרות קולנועיות מוכרות בארץ או בחוץ לארץ, להנחת דעתה של המועצה, כמפורט להלן: 
(1) בתחום תמיכה א' – 
(1) בעד כל זכייה בפרס – 5 נקודות; 
(2) בעד כל מועמדות לפרס – 2 נקודות;
אך לא יותר מ-30 נקודות בסך הכל; 
(2) בתחום תמיכה ב' – 
(1) בעד כל זכייה בפרס – 5 נקודות; 
(2) בעד כל מועמדות לפרס – 2 נקודות;
אך לא יותר מ-20 נקודות בסך הכל; 
(15) תמיכה בסרטי אנימציה (עד 40 נקודות) – הניקוד באמת מידה זו יינתן בעד סרטי אנימציה שהמוסד סייע להפקתם, כמפורט להלן:
בעד כל סרט אנימציה שהוא סרט עלילתי באורך מלא – 10 נקודות;
בעד כל סרט אנימציה שהוא סרט עלילתי קצר או סרט תעודה – 5 נקודות;
אך לא יותר מ-40 נקודות בסך הכל;
(16) תמיכה בסרטי סטודנטים (עד 6 נקודות) – הניקוד באמת מידה זו יינתן בעד סרטי גמר של סטודנטים שהמוסד סייע להפקתם, כמפורט להלן: בעד כל 10 סרטי סטודנטים יקבל המוסד 3 נקודות, אך לא יותר מ-6 נקודות בסך הכל; 
(17) תמיכה בסדרות (עד 30 נקודות לפי פסקה (א); עד 200 נקודות לפי פסקה (ב)) – הניקוד באמת מידה זו יינתן כמפורט להלן:
(1) בעד כל 100,000 שקלים חדשים שהשקיע המוסד בסדרה, יקבל המוסד 3 נקודות; הניקוד שניתן לסדרה לפי פסקת משנה זו יוכפל במקדם 1.1 אם הסדרה היא סדרת ביכורים ובמקדם 1.2 אם הסדרה היא סדרה ייעודית; ניקוד הסדרה יכול שיוכפל בשני המקדמים האמורים, ובלבד של יינתנו יותר מ-30 נקודות בסך הכל לפי פסקה זו; לעניין זה – 
"סדרת ביכורים" – סדרה שהיא הסדרה הראשונה של הבמאי או התסריטאי;
"סדרה ייעודית" – סדרה שהנושא המרכזי שלה הוא היישובים או המגזרים המפורטים בהגדרה "פריפריה", לרבות מורשת עדות ישראל, יהודיות ולא-יהודיות;
(2) נוסף על האמור בפסקת משנה (א), אם הסדרה הוקרנה ב-2 גופי שידור – יקבל המוסד 100 נקודות; אם הסדרה הוקרנה ב-3 גופי שידור ומעלה – יקבל המוסד 200 נקודות; לעניין זה, "גוף שידור" – כהגדרתו בסעיף 6(2)(6).
למען הסר ספק, יובהר כי סדרה לא תנוקד בשאר אמות המידה לפי מבחנים אלה; כן יובהר כי במקרה שבו סרט עלילתי באורך מלא, סרט עלילתי קצר או סרט תיעודי עבר התאמה ועיבוד לשם הפיכתו לסדרה, או שסדרה עברה התאמה ועיבוד לשם הפיכתה לסרט כאמור, ינוקדו הסרט והסדרה בנפרד, בכפוף לכך שכל התנאים הנוגעים לעניין לפי מבחנים אלה (כגון: דרישות לקטורה והיקף השקעה) מתקיימים לגבי כל אחד מהם, בנפרד;   
(18) חסכון בהוצאות הנהלה וכלליות (עד 60 נקודות) – בלי לגרוע מהוראות הנוהל לעניין הוצאות הנהלה וכלליות, הניקוד באמת מידה זו יינתן בעד החיסכון של המוסד בהוצאות ההנהלה והכלליות שלו, כמפורט להלן:
	שיעור הוצאות ההנהלה וכלליות של המוסד מתוך מחזור הפעילות השנתי שלו
	הניקוד שיינתן באמת מידה זו

	מעל 8% ועד 9%
	10 נקודות

	מעל 7% ועד 8%
	20 נקודות

	מעל 6% ועד 7%
	30 נקודות

	מעל 5% ועד 6%
	40 נקודות

	מעל 4% ועד 5%
	50 נקודות

	עד 4%
	60 נקודות



תחום תמיכה ג' – קרנות קולנוע אזוריות; לעניין תחום תמיכה זה יחולו ההוראות האלה:
(1) התמיכה בתחום זה תוענק למוסד ציבור שעוסק בסיוע להפקה אזורית של סרטים ישראליים מכל הסוגים (סרטים עלילתיים באורך מלא, ובכלל זה סרטים ייעודיים, סרטים עלילתיים קצרים, סרטי  תעודה, סרטי אנימציה וסרטי גמר של סטודנטים), המתקיימת בעיקרה באזור הגליל, באזור יהודה ושומרון או באזור הנגב;
בתחום תמיכה זה –
"אזור" – אחד מאלה, לפי העניין: אזור הגליל, אזור יהודה ושומרון או אזור הנגב;
"אזור הגליל" – כמשמעותו בחוק הרשות לפיתוח הגליל, התשנ"ג-1993[footnoteRef:8]; [8:  ס"ח התשנ"ג, עמ' 138.] 

"אזור יהודה ושומרון" – כל מקום הנכלל בהגדרת "אזור" בחוק לתיקון ולהארכת תוקפן של תקנות שעת חירום (יהודה והשומרון – שיפוט בעבירות ועזרה משפטית), התשס"ז-2007;
"אזור הנגב" – כמשמעותו בחוק הרשות לפיתוח הנגב, התשנ"ב-1991[footnoteRef:9]; [9:  ס"ח התשנ"ב, עמ' 26.] 

"הפקה אזורית" – הפקת סרט קולנוע שמתקיימים לגביה כל אלה, באותו אזור:
(1) 30% לפחות מבין כל אחת מהקבוצות האלה הם תושבי האזור: היוצרים המשתתפים בהפקת הסרט (במאי, תסריטאי ועורך), השחקנים והמבצעים, הצוות הטכני-הנדסי, וצוות ההפקה; לעניין זה, יראו במאי, צלם או איש סאונד שאינו תושב האזור, כאילו הוא תושב האזור, אם הוא מעסיק לצדו עוזר במאי, עוזר צלם או עוזר סאונד, לפי העניין, שהוא תושב האזור;
(2) בתקציב ההוצאות להפקת הסרט מתקיים אחד משני אלה לפחות:
(1) 20% מהתקציב לרכישת טובין או שירותים הכלול בתקציב ההוצאות להפקת הסרט לפחות משמש לרכישת טובין או שירותים באזור;
(2) 30% לפחות מתקציב שכר העבודה הכלול בתקציב ההוצאות להפקת הסרט משמש לתשלום שכר עבודה לתושבי האזור, בתמורה לעבודתם במסגרת הפקת הסרט;
(3) בהפקת הסרט יתקיים אחד משני אלה לפחות:
(1) מרבית ימי הצילום של הסרט מתבצעים באזור ומרבית הצילומים שבעותק הבסיסי של הסרט, בהיקף שלא יפחת מ־55% מאורכו, בוצעו באזור;  
(2) שני אנשים לפחות מקרב צוות ההפקה של הסרט המנויים להלן, ובהם במאי או תסריטאי, ואם הוא סרט תעודה – שניים לפחות ובהם במאי או מפיק בפועל, הם תושבי האזור: מפיק, מפיק בפועל, במאי, תסריטאי, צלם ראשי, עד שניים מבין השחקנים הראשיים, מלחין, עורך, מעצב אמנותי;
על אף האמור, אם בזמן ההפקה בפועל ניתנה הוראה של רשות מוסמכת כדין שלפיה בשל שעת חירום לא ניתן לצלם באזור או לרכוש טובין מהאזור, לא יחולו הדרישות האמורות לעניין אותה הפקה, בתקופת שעת החירום, לפי העניין; לעניין זה, "הפקה בפועל" ו"שעת חירום"– כהגדרתן בסעיף 6(1)(ג)(5);    
"תושב האזור" – מי שמקום המגורים הקבוע שלו הוא באזור;
(2) מוסד המבקש תמיכה לפי תחום זה יעמוד בתנאי סף אלה:
(1) על המוסד להוכיח שתי שנות פעילות לפחות בסיוע להפקת סרטים אזוריים באזור שבו מבוקשת התמיכה וכן ניסיון לגבי סיוע בהפקתם של 30 סרטים אזוריים, באזור שבו מבוקשת התמיכה, שתקציבם 100,000 שקלים חדשים לפחות לכל סרט;
(2) מקום מושבו המרכזי של המוסד הוא באזור, ומרבית חברי הוועד המנהל שלו, מנהלו הכללי, המנהל האמנותי שלו והעובדים שהוא מעסיק הם תושבי האזור; אם המוסד מנהל את הפעילות הנתמכת באמצעות יחידה נפרדת מבחינה ארגונית וניהולית, המנוהלת כמשק סגור (בפסקה זו – היחידה), יחולו הוראות פסקה זו, בהתייחס למנהל הכללי של היחידה, למנהל האמנותי שלה, לעובדי היחידה ולחברי הגוף האחראי על ניהול ענייני היחידה (כגון הוועד המנהל של היחידה או גוף מקביל לו, אף אם תוארו שונה);
(3) הרשות המקומית שבתחומה פועל המוסד, מסייעת לפעילות המוסד נושא הבקשה לתמיכה בהיקף שלא יפחת מ-300,000 שקלים חדשים; לעניין זה, יוכרו עלויות בשווה כסף; בפסקה זו, "רשות מקומית" – לרבות כמה רשויות מקומיות שחברו יחד למטרה זו (אשכול ערים) או תאגיד מקומי;
(4) המוסד מקיים מנגנון מקיף ומסודר של בחינת תסריטים באמצעות לקטורים ומעסיק מנהל אמנותי כאמור בסעיף  6(1)(ב)(2) ו-(3) לעיל, בהתאמה; 
(5) המוסד מפרסם, בכל שנה קלנדרית, שתי הזמנות  כלליות לפחות להגשת בקשות לסיוע להפקת סרטים בתחום הפעילות של המוסד (מועדי הגשה), כאמור בסעיף 6(1)(ב)(4) לעיל;
(6) לעניין סיוע להפקת סדרות – יחולו הוראות סעיף 6(ב)(6);
(7) המוסד ערוך לסיוע להפקות מכל רחבי האזור הנוגע לעניין וליווין, ואין לו זיקה לקבוצה חברתית או אידיאולוגית מסוימת;
(8) כללי המוסד מחייבים כי עותק אחד לפחות מכל סרט שהופק בתמיכתו יועבר לשימור בארכיון, כאמור בסעיף 6(1)(ב)(8) לעיל; 
(9) בכללי המוסד מצויות הוראות למניעת ניגוד עניינים כאמור בסעיף 6(1)(ב)(9) לעיל;
(10) על המוסד לפעול כך שסרט המופק בסיועו יציין את תמיכת המשרד במוסד המסייע, הניתנת על פי המלצת המועצה לקולנוע, כאמור בסעיף 6(1)(ב)(10) לעיל; 
(11) על המוסד לפעול כך שסרט ישראלי שהופק בסיועו, יוצג כסרט ישראלי בכל הקרנה פומבית שלו בארץ או בחוץ לארץ, כאמור בסעיף 6(1)(ב)(11) לעיל;  
(12) המוסד צבר לפי מבחנים אלה 150 נקודות לפחות; על אף האמור, אם באזור מסוים אין מוסד שצבר את מספר הנקודות האמור, ייתמך המוסד שהשיג את מירב הנקודות, ובלבד שצבר 100 נקודות לפחות; מוסד לא יהיה זכאי להקלה כאמור יותר משנתיים ברציפות;  
(13) המוסד מקיים אמצעי ליווי ופיקוח על ההפקות כאמור בסעיף 6(ב)(1)(13) לעיל; 
(14) המוסד יתנה את אישורו למתן סיוע להפקה בקיומה של תכנית עבודה כאמור בסעיף 6(ב)(1)(14) לעיל; 
(15) המוסד יבחן לכל אורך שלבי הפקתו של הסרט כי מתקיימים בו התנאים לעניין הפקה אזורית, ולא יסייע לו באמצעות כספי התמיכה לפי מבחנים אלה אלא אם כן התקיימו בסרט התנאים לעניין הפקה אזורית.
(3) כמו כן יחולו אמות מידה אלה; למען הסר ספק, יובהר כי סרט יכול שינוקד לפי כמה אמות מידה:
(1) מכירת כרטיסים בבתי קולנוע בישראל (עד 60 נקודות לכל סרט; אין תקרת ניקוד כללית) – הניקוד באמת מידה זו יינתן בעד מכירת כרטיסים בבתי קולנוע בישראל, בהתייחס לכל סרט שהמוסד סייע להפקתו, בנפרד, כמפורט להלן:  
בעד מכירה של 50,000 כרטיסים – 10 נקודות;
בעד מכירה של כל 10,000 כרטיסים נוספים – 2 נקודות;
לא יינתנו באמת מידה זו יותר מ-60 נקודות לכל סרט; 
(2) חשיפה בטלוויזיה (עד 70 נקודות) – הניקוד באמת מידה זו יינתן בעד מידת החשיפה בטלוויזיה של הסרטים שהמוסד סייע להפקתם, כמפורט להלן:
(1) בעד כל 50 הקרנות בערוצי טלוויזיה בארץ ובחוץ לארץ בשעות שבין 16:00 ו-24:00 – נקודה, אך לא יותר מ-20 נקודות בסך הכל;
(2) בעד כל סרט שהתקבל לראשונה לשתי פלטפורמות שידור טלוויזיוניות הכוללות ספריית תכנים הזמינה לצפייה בישראל (כגון: הוט, יס, נטפליקס וכיוצא בזה) או יותר – 10 נקודות, אך לא יותר מ-50 נקודות בסך הכל;   
(3) חשיפה לציבור הרחב או לקהלים מיוחדים (עד 10 נקודות) – הניקוד באמת מידה זו יינתן בעד מידת החשיפה של הסרטים שהמוסד סייע להפקתם לציבור הרחב או לקהלים מיוחדים, שלא בדרך של הקרנה בבית קולנוע, כגון הקרנה במתנ"סים, לחיילים, לתלמידים וכיוצא באלה, ובלבד שבכל הקרנה צפו 30 איש לפחות;  בעד כל 500 איש שצפו בהקרנות כאמור יינתנו 2 נקודות, אך לא יותר מ-10 נקודות בסך הכל; 
(4) תרומת המוסד לקידום הקולנוע הישראלי (עד 50 נקודות); הניקוד באמת מידה זו יינתן לפי המלצת המועצה בדבר פעילותו של המוסד בתחום הקולנוע ותוצריה, בשים לב, בין השאר, למקצועיות (עד 25 נקודות), ייחודיות (עד 15 נקודות), יצירתיות וגיווניות (עד 10 נקודות  );
(5) תמיכה בסרטים עלילתיים בתקציב גבוה (עד 160 נקודות) – הניקוד באמת מידה זו יינתן לפי מספר הסרטים העלילתיים בתקציב גבוה שהמוסד סייע להפקתם, כמפורט להלן:
סרט אחד – 20 נקודות;  
שני סרטים – 40 נקודות;  
שלושה סרטים– 70 נקודות;  
ארבעה סרטים – 90 נקודות;  
חמישה סרטים – 125 נקודות;  
שישה סרטים ומעלה – 160 נקודות;  
בפסקה זו –  
"סרט עלילתי בתקציב גבוה" – סרט עלילתי באורך מלא שתקציבו הכולל עומד על 6 מיליון שקלים חדשים לפחות, ולעניין קופרודוקציה בין-לאומית – 8 מיליון שקלים חדשים לפחות, ושהשקעת המוסד בהפקתו לא פחתה מ-1.2 מיליון שקלים חדשים; על אף האמור, בשעת חירום, יראו סרט שהיה בשלב של הפקה בפועל כסרט עלילתי בתקציב גבוה אף אם תקציבו הכולל עומד על 4.5 מיליון שקלים חדשים לפחות, ולעניין קופרודוקציה בין-לאומית – 6 מיליון שקלים חדשים לפחות, ובלבד שהשקעת המוסד בהפקתו לא פחתה מ-1.2 מיליון שקלים חדשים;
"הפקה בפועל" – החל מתחילת העבודה המעשית על הסרט (פרה-פרודקשן) ועד סיום הצילומים; 
"שעת חירום" – התקופה שהחל ממועד תחילת תוקפה של הכרזה על מצב מיוחד בעורף לפי חוק ההתגוננות האזרחית, התשי"א-1951  או של הודעת רשות מוסמכת כדין בשל אירוע חירום (כגון מגפה או אסון טבע) ועד חלוף 180 ימים מתום תוקף ההכרזה או ההודעה לפי העניין;
לעניין אמת מידה זו –
(1) יובאו בחשבון הסכומים שהושקעו בהפקת הסרט, למעט תקציבי שיווק;
(ב) תוכר גם השקעה מתוכננת של המוסד, ובלבד שנחתם בין המוסד ובין המפיק הסכם להפקת הסרט; הופסקה הפקת הסרט לפני שהסתיימה או לא החלה הפקה שהוחלט לתמוך בה כאמור, יודיע על כך המוסד למשרד באופן מיידי; 
(6) תמיכה בסרטים עלילתיים בתקציב בינוני (עד 60 נקודות) – הניקוד באמת מידה זו יינתן לפי מספר הסרטים העלילתיים בתקציב בינוני שהמוסד סייע להפקתם, כמפורט להלן:
סרט אחד – 20 נקודות;  
שני סרטים – 40 נקודות;  
שלושה סרטים– 50 נקודות;  
ארבעה סרטים ומעלה – 60 נקודות;  
בפסקה זו – 
"סרט עלילתי בתקציב בינוני" – סרט עלילתי באורך מלא שאינו סרט עלילתי בתקציב גבוה ואשר תקציבו הכולל עומד על 4.5 מיליון שקלים חדשים לפחות, ולעניין קופרודוקציה בין-לאומית – 6 מיליון שקלים חדשים לפחות, ושהשקעת המוסד בהפקתו לא פחתה מ-900,000 שקלים חדשים; על אף האמור, בשעת חירום, יראו סרט שהיה בשלב של הפקה בפועל כסרט עלילתי בתקציב בינוני אף אם תקציבו הכולל עומד על 3 מיליון שקלים חדשים לפחות, ולעניין קופרודוקציה בין-לאומית – 4.5 מיליון שקלים חדשים לפחות, ובלבד שהשקעת המוסד בהפקתו לא פחתה מ-900,000 שקלים חדשים;
"הפקה בפועל" ו-"שעת חירום" – כהגדרתם בפסקה (5);  
לעניין אמת מידה זו –
(א) יובאו בחשבון הסכומים שהושקעו בהפקת הסרט, למעט תקציבי שיווק;
(ב) תוכר גם השקעה מתוכננת של המוסד, ובלבד שנחתם בין המוסד ובין המפיק הסכם להפקת הסרט; הופסקה הפקת הסרט לפני שהסתיימה או לא החלה הפקה שהוחלט לתמוך בה כאמור, יודיע על כך המוסד למשרד באופן מיידי;
(7) תמיכה בסרטי ביכורים (עד 160 נקודות) – הניקוד באמת מידה זו יינתן לפי מספר סרטי הביכורים שהמוסד סייע להפקתם בסכום של 1.25 מיליון שקלים חדשים לפחות, כמפורט להלן:  
סרט ביכורים אחד – 40 נקודות;
שני סרטי ביכורים – 80 נקודות;
שלושה סרטי ביכורים – 120 נקודות;
ארבעה סרטי ביכורים ומעלה – 160 נקודות;
בפסקה זו –
"יוצר" – במאי או תסריטאי;
"סרט ביכורים" – סרט עלילתי באורך מלא שמתקיימים בו כל אלה:
(1) הסרט הוא הסרט העלילתי באורך מלא הראשון של היוצר;
(2) היוצר היה במאי או תסריטאי של סרט קצר בעבר או שהוא בעל ניסיון מקצועי קולנועי קודם;
(8) פיתוח תסריטים (עד 15 נקודות) – הניקוד באמת מידה זו יינתן בעד סיוע של המוסד לכתיבה ופיתוח של תסריטים של סרטים מכל הסוגים, למעט סרטי סטודנטים (בפסקה זו – פיתוח תסריט), כמפורט להלן: בעד כל 100,000 שקלים חדשים שהשקיע המוסד בפיתוח תסריטים – נקודה, אך לא יותר מ-15 נקודות בסך הכל; לא יינתן ניקוד באמת מידה זו בעד פיתוח תסריט שמוסד אחר קיבל בעדו ניקוד; ביקשו שני מוסדות או יותר ניקוד בעד פיתוח של אותו תסריט, יינתן הניקוד באמת מידה זו למוסד שהיקף הסיוע הכספי שלו הוא הגבוה ביותר;   
(9) השלמת הפקה (עד 20 נקודות) – הניקוד באמת מידה זו יינתן בעד סיוע להשלמת ההפקה של סרטים מכל הסוגים, למעט סרטי סטודנטים, כמפורט להלן: בעד כל 150,000 שקלים חדשים שהשקיע המוסד בסיוע להשלמת הפקות – נקודה, אך לא יותר מ-20 נקודות בסך הכל; למען הסר ספק, יובהר כי לעניין אמת מידה זו יוכר סיוע של המוסד בהיקף נמוך מהקבוע בסעיף 5(טז);  למען הסר ספק, יובהר כי סרט שמנוקד באמת מידה זו לא ינוקד לפי אמות המידה האחרות בתחום תמיכה זה; בפסקה זו, "סיוע להשלמת הפקה" – סיוע בסך של 150,000 שקלים חדשים לפחות שנתן המוסד לסרט ששלב הצילום העיקרי שלו הסתיים ושנמצא בשלב של עריכה ראשונית (Rough-Cut), עריכה מתקדמת (Fine-Cut) או עריכה סופית (Post-Production); 
(10) תמיכה בסרטים ייעודיים (עד 20 נקודות) – הניקוד באמת מידה זו יינתן בעד סרטים ייעודיים שהמוסד סייע להפקתם כמפורט להלן: בעד כל סרט ייעודי יינתנו 5 נקודות, אך לא יותר מ-20 נקודות בסך הכל; 
(11) תמיכה בסרטים של נשים יוצרות (עד 20 נקודות) – הניקוד באמת מידה זו יינתן בעד סרטים של נשים יוצרות שהמוסד סייע להפקתם, כמפורט להלן: 
בעד כל סרט עלילתי באורך מלא – 5 נקודות; 
בעד כל סרט עלילתי קצר או סרט תעודה – 2 נקודות;  
אך לא יותר מ-20 נקודות בסך הכל;
בפסקה זו, "יוצרת" – במאית, תסריטאית או מפיקה, ולעניין סרט תיעודי – גם עורכת;    
(12) תמיכה בסרטי תעודה בתקציב גבוה (עד 60 נקודות) – הניקוד באמת מידה זו יינתן בעד סרטי תעודה בתקציב גבוה שהמוסד סייע להפקתם, כמפורט להלן: בעד כל סרט תעודה בתקציב גבוה – 5 נקודות, אך לא יותר מ-60 נקודות בסך הכל;
בפסקה זו, "סרט תעודה בתקציב גבוה" – סרט תעודה שתקציבו הכולל עומד על 550,000 שקלים חדשים לפחות, ולעניין קופרודוקציה בין-לאומית – מיליון שקלים חדשים לפחות, ושהשקעת המוסד בהפקתו לא פחתה מ-350,000 שקלים חדשים;  
לעניין אמת מידה זו –
(1) יובאו בחשבון הסכומים שהושקעו בהפקת הסרט, למעט תקציבי שיווק;
(2) תוכר גם השקעה מתוכננת של המוסד, ובלבד שנחתם בין המוסד ובין המפיק הסכם להפקת הסרט; הופסקה הפקת הסרט לפני שהסתיימה או לא החלה הפקה שהוחלט לתמוך בה כאמור, יודיע על כך המוסד למשרד באופן מיידי; 
(13) השתתפות הסרטים בפסטיבלים בין-לאומיים (עד 20 נקודות) – הניקוד באמת מידה זו יינתן בעד השתתפות של סרטים, שהמוסד סייע להפקתם, בפסטיבלים בין-לאומיים משמעותיים בחוץ לארץ, כמפורט להלן: 
בעד כל השתתפות של סרט בפסטיבל בין-לאומי משמעותי בחוץ לארץ יקבל המוסד 2 נקודות, אך לא יותר מ-20 נקודות בסך הכל; 
בפסקה זו, "פסטיבל בין-לאומי משמעותי בחוץ לארץ" – פסטיבל המנוי בתוספת למבחנים אלה;
(14) מועמדות הסרטים לפרסים או זכייה בפרסים (עד 20 נקודות) – הניקוד באמת מידה זו יינתן בעד סרטים, שהמוסד סייע להפקתם, שזכו בפרסים או שהיו מועמדים לפרסים, במסגרות קולנועיות מוכרות בארץ או בחוץ לארץ, להנחת דעתה של המועצה, כמפורט להלן: 
(א) בעד כל זכייה בפרס – 5 נקודות; 
(ב) בעד כל מועמדות לפרס – 2 נקודות;
אך לא יותר מ-20 נקודות בסך הכל; 
(15) תמיכה בסרטי אנימציה (עד 40 נקודות) – הניקוד באמת מידה זו יינתן בעד סרטי אנימציה שהמוסד סייע להפקתם, כמפורט להלן:
בעד כל סרט אנימציה שהוא סרט עלילתי באורך מלא – 10 נקודות;
בעד כל סרט אנימציה שהוא סרט עלילתי קצר או סרט תעודה – 5 נקודות;
אך לא יותר מ-40 נקודות בסך הכל;
(16) תמיכה בסרטי סטודנטים (עד 6 נקודות) – הניקוד באמת מידה זו יינתן בעד סרטי גמר של סטודנטים שהמוסד סייע להפקתם, כמפורט להלן: בעד כל 10 סרטי סטודנטים יקבל המוסד 3 נקודות, אך לא יותר מ-6 נקודות בסך הכל; 
(17) תמיכה בסדרות (עד 30 נקודות לפי פסקה (א); עד 200 נקודות לפי פסקה (ב)) – הניקוד באמת מידה זו יינתן כמפורט להלן:
1. בעד כל 100,000 שקלים חדשים שהשקיע המוסד בסדרה, יקבל המוסד 3 נקודות; הניקוד שניתן לסדרה לפי פסקת משנה זו יוכפל במקדם 1.1 אם הסדרה היא סדרת ביכורים ובמקדם 1.2 אם הסדרה היא סדרה ייעודית; ניקוד הסדרה יכול שיוכפל בשני המקדמים האמורים, ובלבד של יינתנו יותר מ-30 נקודות בסך הכל לפי פסקה זו; לעניין זה – 
"סדרת ביכורים" – סדרה שמתקיימים בה כל אלה:
(1) היא הסדרה הראשונה של הבמאי או התסריטאי; 
(2) לבמאי או לתסריטאי, לפי העניין, ניסיון מקצועי קולנועי קודם; 
"סדרה ייעודית" – סדרה שהנושא המרכזי שלה הוא היישובים או המגזרים המפורטים בהגדרה "פריפריה", לרבות מורשת עדות ישראל, יהודיות ולא-יהודיות;
1. נוסף על האמור בפסקת משנה (א), אם הסדרה הוקרנה ב-2 גופי שידור – יקבל המוסד 100 נקודות; אם הסדרה הוקרנה ב-3 גופי שידור ומעלה – יקבל המוסד 200 נקודות; לעניין זה, "גוף שידור" – כהגדרתו בסעיף 6(2)(6).
למען הסר ספק, יובהר כי סדרה לא תנוקד בשאר אמות המידה לפי מבחנים אלה; כן יובהר כי במקרה שבו סרט עלילתי באורך מלא, סרט עלילתי קצר או סרט תיעודי עבר התאמה ועיבוד לשם הפיכתו לסדרה, או שסדרה עברה התאמה ועיבוד לשם הפיכתה לסרט כאמור, ינוקדו הסרט והסדרה בנפרד, בכפוף לכך שכל התנאים הנוגעים לעניין לפי מבחנים אלה (כגון: דרישות לקטורה והיקף השקעה) מתקיימים לגבי כל אחד מהם, בנפרד;   
(18) חסכון בהוצאות הנהלה וכלליות (עד 60 נקודות) – בלי לגרוע מהוראות הנוהל לעניין הוצאות הנהלה וכלליות, הניקוד באמת מידה זו יינתן בעד החיסכון של המוסד בהוצאות ההנהלה והכלליות שלו, כמפורט להלן:
	שיעור הוצאות ההנהלה וכלליות של המוסד מתוך מחזור הפעילות השנתי שלו
	הניקוד שיינתן באמת מידה זו

	מעל 8% ועד 9%
	10 נקודות

	מעל 7% ועד 8%
	20 נקודות

	מעל 6% ועד 7%
	30 נקודות

	מעל 5% ועד 6%
	40 נקודות

	מעל 4% ועד 5%
	50 נקודות

	עד 4%
	60 נקודות



(19) תמיכה בסרטים של תסריטאי מהאזור (עד 50 נקודות);  הניקוד באמת מידה זו יינתן בעד סרט של תסריטאי שהוא תושב האזור, שהמוסד סייע להפקתו, כמפורט להלן:  
בעד סרט עלילתי באורך מלא – 25 נקודות;
בעד סרט אחר – 10 נקודות;
[bookmark: _GoBack] אך לא יותר מ-50 נקודות בסך הכל;
תחום תמיכה ד' – תמיכה בפסטיבלים לקולנוע ולטלוויזיה בישראל ובמתן פרסים במסגרתם; לעניין תחום תמיכה זה יחולו ההוראות האלה:
(4) אלה עקרונות התמיכה:
(1) התמיכה בתחום זה תוענק למוסדות ציבור המקיימים פסטיבלים לקולנוע בישראל, שבהם יוצגו, בין השאר, הצגות ראשונות בישראל של סרטים ישראליים או של סרטים בין־לאומיים וישראליים בכפיפה אחת, וכן למתן פרסים לסרטים, ליוצריהם ולעידוד יוצרים צעירים במסגרת הפסטיבלים האמורים, לפי 2 תחומי משנה אלה:
(1) תחום משנה א' – 60% למוסדות ציבור המקיימים פסטיבל גדול, כמשמעותו בפסקת משנה (ב)(1);
(2) תחום משנה ב' – 40% למוסדות ציבור המקיימים פסטיבל אחר, כמשמעותו בפסקת משנה (ב)(2);
(2) מובהר כי התמיכה מיועדת לפסטיבלים לקולנוע ולטלוויזיה כאמור בפסקת משנה (ב) ולא לכנסים, תערוכות, ימי עיון וכיוצא באלה;
(3) בקשה לתמיכה בתחום זה תוגש בידי המוסד שמבצע את הפסטיבל בעצמו; לעניין זה, "ביצוע" – לרבות בחירת התכנית האמנותית, ארגון הפסטיבל, הפקתו וניהולו; אין באמור כדי למנוע מהמוסד להסתייע בנותני שירות או בספקים חיצוניים בתחומים מקצועיים פרטניים שאינם מהווים החלפה למעשה של המוסד בביצוע הפסטיבל, והכל בכפוף להוראות הנוהל;
(5) מוסד המבקש תמיכה יעמוד בתנאי סף אלה:
(1) בתחום משנה א', תינתן התמיכה לפסטיבל שמתקיימים בו כל אלה (במבחנים אלה – פסטיבל גדול):
(1) עיקרו הקרנת סרטים;
(2) התקיים 10 פעמים לפחות;
(3) מתקיים מדי שנה;
(4) אורכו 7 ימים רצופים לפחות;
(5) מוקרנים במסגרתו 50 סרטים לפחות, מתוכם 20% סרטים ישראליים לפחות;
(6) מתקיימות במסגרתו 150 הקרנות לפחות;
(7) מתקיים בפסטיבל פאנל שיפוט בין־לאומי;
(8) מחזור הפעילות של הפסטיבל בשנת ההערכה עמד על 2 מיליון שקלים חדשים לפחות; לעניין זה, יוכרו הכנסות בשווה־כסף ושווי עבודת מתנדבים, בהיקף כולל שאינו עולה על 10% מסך כל מחזור הפעילות, והכול בכפוף להוראות הנוהל; 
(9) איכות ההקרנה של הסרטים בפסטיבל היא לפי תקנים מקצועיים מקובלים כלהלן: פילם 35 מ"מ, DCP; HDCAM; בהקרנה של סרטים עלילתיים באורך מלא או סרטים עלילתיים קצרים – מקרן k2 לפחות; בהקרנה של סרטים אחרים – Beta SP;
(10) אם מוענקים במסגרתו פרסים –בחירת הזוכים בפרסים תהיה בפיקוח ועדת שיפוט חיצונית, ובהתאם לתקנון שיכלול הוראות, בין השאר, בדבר היותה הוגנת, אובייקטיבית, נטולת פניות ונקייה מניגוד עניינים, ותאפשר נגישות לכל היוצרים בתעשיית הקולנוע;
(2) בתחום משנה ב', התמיכה תינתן לפסטיבל שאינו מהווה פסטיבל גדול ואשר מתקיימים בו כל אלה (במבחנים אלה - פסטיבל אחר):
(1) עיקרו הקרנת סרטים;
(2) התקיים 4 פעמים לפחות;
(3) מתקיים אחת לשנתיים לפחות;
(4) אורכו 4 ימים לפחות;
(5) מוקרנים במסגרתו 25 סרטים לפחות, מתוכם 20% סרטים ישראליים לפחות;
(6) מחזור הפעילות של הפסטיבל בשנת ההערכה עמד על 400,000 שקלים חדשים לפחות; לעניין זה, יוכרו הכנסות בשווה־כסף ושווי עבודת מתנדבים, בהיקף כולל שאינו עולה על %10 מסך כל מחזור הפעילות, והכול בכפוף להוראות הנוהל;  
(7) איכות ההקרנה של הסרטים בפסטיבל היא לפי תקנים מקצועיים מקובלים ברמה מקצועית, תואמת את גודל האולם ולא במתכונת (פורמט) ביתית;
(8) אם מוענקים במסגרתו פרסים –בחירת הזוכים בפרסים תהיה בפיקוח ועדת שיפוט חיצונית, ובהתאם לתקנון שיכלול הוראות, בין השאר, בדבר היותה הוגנת, אובייקטיבית, נטולת פניות ונקייה מניגוד עניינים, ותאפשר נגישות לכל היוצרים בתעשיית הקולנוע;
(6) לגבי כל סוג של פסטיבל הניקוד יינתן בהתאם לאמות המידה האלה:
(1) הרמה והאיכות של הפסטיבל (עד 10 נקודות); הניקוד באמת מידה זו יינתן לפי המלצת המועצה בשים לב, בין השאר, למקצועיות והייחודיות של הפסטיבל, לרמת הסרטים והיוצרים המשתתפים בו ולתרומתו לקידום אמנות הקולנוע בכלל והקולנוע הישראלי בפרט, כמפורט להלן:
נאות – 1 עד 4 נקודות
טוב – 5 עד 8 נקודות
מעולה – 9 עד 10 נקודות;
 (2) מספר הסרטים הישראליים (עד 10 נקודות); מלוא הניקוד באמת מידה זו יינתן לפסטיבל שמספר הסרטים הישראליים שהוקרנו במסגרתו היה הגבוה ביותר, ושאר הפסטיבלים מאותו סוג ינוקדו באופן יחסי בהתאם למספר הסרטים הישראליים שהקרינו;
(3) מספר האירועים הנלווים (עד 10 נקודות); מלוא הניקוד באמת מידה זו יינתן לפסטיבל שבו מספר האירועים הנלווים היה הגבוה ביותר, שאר הפסטיבלים מאותו סוג ינוקדו באופן יחסי בהתאם למספר האירועים הנלווים שלהם; באמת מידה זו, "אירוע נלווה" - פעילות מקצועית הנערכת במסגרת הפסטיבל, בתחום הקולנוע, שאינה הקרנת סרטים, ובלבד שמשכה לא יפחת מ-45 דקות;
(4) מספר הצופים בפסטיבל (עד 10 נקודות); מלוא הניקוד באמת מידה זו יינתן לפסטיבל שבו מספר הצופים היה הגבוה ביותר, שאר הפסטיבלים מאותו סוג ינוקדו באופן יחסי בהתאם למספר הצופים שהשתתפו בהם;
(5) שיעור ההכנסה העצמית של הפסטיבל מכלל מחזור הפעילות שלו (עד 5 נקודות); מלוא הניקוד באמת מידה זו יינתן לפסטיבל ששיעור הכנסתו העצמית מכלל מחזור הפעילות שלו היה הגבוה ביותר, שאר הפסטיבלים מאותו סוג ינוקדו באופן יחסי בהתאם לשיעור ההכנסה העצמית כאמור;
(6) תחרות פרסים (5 נקודות): אם הפסטיבל מקיים תחרות שבמסגרתה הוא מעניק פרסים בסך כולל שלא יפחת מ-100,000 שקלים חדשים לפסטיבל גדול ומ-20,000 שקלים חדשים לפסטיבל אחר, ושמשתתפים בה, בין השאר, סרטים ישראליים, יינתנו למוסד באמת מידה זו 5 נקודות; 
(7) מיקום גאוגרפי (עד 15 נקודות) – הניקוד באמת מידה זו יינתן לפסטיבלים הנערכים במקומות המרוחקים מתל אביב , למעט פסטיבלים גדולים הנערכים בירושלים או בחיפה;
הניקוד באמת מידה זו יינתן באופן הזה: פסטיבל המתקיים ביישוב המרוחק למעלה מ־15 קילומטר ועד 50 קילומטר בקו אווירי מתל אביב ושכולל פעילות קהילתית – יקבל 7 נקודות; פסטיבל המתקיים ביישוב המרוחק למעלה מ־50 קילומטר בקו אווירי מתל אביב, ושכולל פעילות קהילתית – יקבל 10 נקודות; פסטיבל המתקיים ביישוב המרוחק למעלה מ־100 קילומטר בקו אווירי מתל אביב, ושמספר התושבים באותה רשות מקומית או מועצה אזורית, לפי העניין, אינו עולה על 20,000 – יקבל 15 נקודות; נוסף על האמור, פסטיבל של מוסד הנתמך בתחום תמיכה ג' (קרנות קולנוע אזוריות) המתקיים באזור פעילותו של אותו מוסד – יקבל 15 נקודות.  
תחום תמיכה ה' – סינמטקים ועידוד החשיפה של קולנוע ישראלי לקהל הרחב; לעניין תחום תמיכה זה יחולו ההוראות האלה:
(7) תנאי סף לתמיכה:
(1) התמיכה בתחום זה תוענק למוסדות ציבור, רשויות מקומיות או תאגידים מקומיים (להלן – המוסד) העוסקים בקידום תרבות ואמנות ופועלים להעמקת תודעת אמנות הקולנוע בכלל והקולנוע הישראלי בפרט, כגון סינמטקים והיכלי תרבות, שמתקיימים בהם כל אלה:
(1) הקרנה פתוחה לקהל הרחב, לפי תכנית הקרנת סרטים מסודרת, מגוונת ומשתנה, של יצירה קולנועית ישראלית בהיקף שנתי שלא יפחת מ־20 סרטים עלילתיים באורך מלא ו־5 סרטים תיעודיים; מתוך 25 הסרטים הישראליים כאמור, 75% לפחות יהיו סרטים ישראליים חדשים שהפקתם הסתיימה בשנת ההערכה או בשנה שקדמה לה; בפסקה זו, "הקרנה פתוחה" – הקרנה של סרט אחד או יותר, שמשכה 50 דקות לפחות, הפתוחה לקהל הרחב, ובלבד שאינה במסגרת הקרנה מוזמנת או הקרנה שהיא חלק מטקס פרסים, פסטיבל, תכנית חינוך או תכנית אחרת הכלולה בתחומי תמיכה אחרים;
(2) הפקת אירועים, ימי עיון וכנסים לקידום הקולנוע הישראלי ולעידוד הצפייה בו, כגון: מפגשים עם יוצרי קולנוע;
(3) הפעלת תכניות חינוך לבני נוער ותכניות תוכן לקהל הרחב בתחום הקולנוע הישראלי, תוך מתן ביטוי לרב־גוניות התרבותית בחברה הישראלית וביטויה בקולנוע הישראלי;
(4) קיימים תנאים פיזיים וטכניים ההולמים את פעילותו של המוסד, כמפורט להלן:
(1) ברשותו אולם להקרנת סרטים ובו 50 מקומות ישיבה לפחות; עד 20% מההקרנות יכולות להתבצע במתחם פתוח, ובלבד שיהיו בתנאי הקרנה נאותים לפי פסקה (2);
(2) איכות ההקרנה של הסרטים היא לפי תקנים מקצועיים מקובלים וכוללת את אלה: שרת ומקרן DCP או מחשב הקרנה MAC, מסך הקרנה וסטנדרט סאונד מקצועי (DOLBY);
(5) לעניין מבקש שאינו סינמטק כהגדרתו בפסקת משנה (ד) – לא קיים בית קולנוע מסחרי בתחומי הרשות המקומית הנוגעת לעניין; לעניין זה, "בית קולנוע מסחרי" – בית קולנוע שהבעלים שלו חבר בהתאחדות ענף הקולנוע בישראל;
(2) התמיכה תינתן למוסד הנתמך גם בידי הרשות המקומית, שבמסגרתה הוא פועל, בהיקף שלא יפחת מ־15% ממחזור הפעילות שלו לפעילות בתחום זה; לעניין זה תוכר גם תמיכה בשווה־כסף;
(8) התמיכה תינתן בהתאם לאמות מידה אלה :
(1) מספר התכניות לקידום הסרט הישראלי (עד 10 נקודות); הניקוד באמת מידה זו יינתן בעד תכניות לקידום הסרט הישראלי שקיים המוסד, ובלבד שמשך כל תכנית כאמור לא יפחת מ־50 דקות; הניקוד באמת מידה זו יינתן באופן הזה: בעד כל תכנית כאמור תינתן נקודה אחת ולא יותר מ־10 נקודות בסך הכל;
(2) מספר הצופים בתשלום (עד 10 נקודות)– הניקוד באמת מידה זו יינתן כמפורט להלן: בשלב הראשון, בעד כל כרטיס לסרט ישראלי שהוקרן במוסד ושנמכר בתשלום יקבל המוסד נקודה אחת, ואם המוסד נמצא ביישוב המרוחק 100 קילומטר ומעלה (בקו אווירי) מתל אביב, למעט חיפה או באר שבע – שתי נקודות; בשלב השני, מוסד שצבר את מירב הנקודות בשלב הראשון יקבל 10 נקודות ושאר המוסדות ינוקדו באופן יחסי, בהתאם למספר הנקודות שצברו בשלב האמור. 
(3) הערכת תכנית העבודה ותרומתה הצפויה לעידוד החשיפה לקולנוע הישראלי (עד 10 נקודות); הניקוד באמת מידה זו יינתן לפי המלצת המועצה, כמפורט להלן:
תרומה מועטה – 1 עד 4 נקודות
תרומה רבה – 5 עד 8 נקודות
תרומה יוצאת דופן – 9 עד 10 נקודות;
(4) היקפה של התמיכה הציבורית במוסד (עד 10 נקודות)– הניקוד באמת מידה זו יינתן כמפורט להלן: מלוא הניקוד באמת מידה זו יינתן למוסד שבו התמיכה הציבורית (רשות מקומית או רשות ציבורית אחרת) עבור הפעילות הנתמכת, למעט תמיכה הניתנת לפי מבחנים אלה, היה הגבוה ביותר, ושאר הגופים ינוקדו באופן יחסי בהתאם לסך כל התמיכה הציבורית בהם; לעניין זה תוכר גם תמיכה בשווה־כסף;  לעניין זה, "רשות ציבורית" – כהגדרתה בסעיף 2 לחוק חופש המידע, התשנ"ח-1998[footnoteRef:10]; [10:  ס"ח התשנ"ח, עמ' 226.] 

(5) סרטים ישראליים בהקרנת בכורה (עד 10 נקודות) – הניקוד באמת מידה זו יינתן כמפורט להלן: בעד כל סרט ישראלי שהקרין המוסד בהקרנת בכורה ארצית - 5 נקודות, ולא יותר מ־10 נקודות בסך הכל; 
(6) מיקום גאוגרפי (עד 15 נקודות) – הניקוד באמת מידה זו יינתן כמפורט להלן: מוסד הנמצא ביישוב המרוחק למעלה מ־15 קילומטר ועד 50 קילומטר בקו אווירי מתל אביב – יקבל 7 נקודות; מוסד הנמצא ביישוב המרוחק למעלה מ־50 קילומטר ועד 100 קילומטר בקו אווירי מתל אביב – יקבל 10 נקודות; ומוסד הנמצא ביישוב המרוחק מעל 100 קילומטר בקו אווירי מתל אביב – יקבל 15 נקודות;
(9) על אף האמור בפסקת משנה (ב), ניקודו של סינמטק באמות המידה כמפורט בפסקת המשנה האמורה יוכפל במקדם של 1.2; לעניין זה, "סינמטק" – מי שמתקיימים לגביו התנאים האלה, נוסף על התנאים המפורטים בפסקת משנה (א):
(1) מקרין דרך קבע, חמישה ימים בשבוע לפחות, מתוכם אחד לפחות בשישי או בשבת, סרטי קולנוע מכל הזמנים במסגרת תכנית הקרנת סרטים מסודרת, מגוונת ומשתנה, תוך מתן דגש לקולנוע איכותי וניסיוני;
(2) מפיק אירועים ותכניות סרטים לקידום הקולנוע ולעידוד הצפייה בו, לרבות הבאת תכניות מחוץ לארץ;
(3) מקרין לקהל הרחב, בהקרנה פתוחה לפי תכנית הקרנת סרטים מסודרת, מגוונת ומשתנה, יצירה קולנועית ישראלית בהיקף שלא יפחת מ־20% מכלל ההקרנות שהוא מציג על פי תכניתו השנתית הפתוחה לקהל הרחב, ובלבד שאינן הקרנות בתכניות מוזמנות, תכניות חינוך או תכניות הכלולות בנושאי תמיכה אחרים; לעניין זה, הקרנה בודדת היא הקרנה שאורכה 50 דקות לפחות, אף אם היא כוללת כמה סרטים קצרים;
תחום תמיכה ו' – ארכיונים ושימור; לעניין תחום תמיכה זה יחולו ההוראות האלה:
(10) אלה עקרונות התמיכה ותנאי הסף לתמיכה בתחום תמיכה זה:
(1) התמיכה בתחום זה תוענק למוסדות ציבור שעוסקים בניהול ארכיון, שימור הסרט הישראלי ומחקר הקשור בהיסטוריה של הסרט הישראלי, ובלבד שלמוסד 5,000 סרטים לפחות, שמורים בתנאים נאותים, בהתאם לסטנדרטים הבין־לאומיים לשימור; היו הסרטים השמורים בארכיון סרטים בפילם, יוכפל במכפיל 4 הניקוד שיוענק לארכיון לפי אמות המידה שלהלן;
(2) המוסד קולט ושומר כל עותק של סרט ישראלי שמועבר לרשותו, בין אם נתמך בידי המשרד ובין אם נתמך והופק בידי כל גורם אחר, ומעמידו למטרות מחקר ושימוש ציבורי, תוך מתן שירות שוטף לציבור הרחב;
(3) המוסד משתמש בחומרים שמופקדים בידיו להכנת קטלוג שיאפשר עיון, לימוד והעמקה בחקר היצירה הקולנועית הישראלית; למוסד מערכת קטלוג ממוחשבת ומעודכנת של היצירה הקולנועית הישראלית והעולמית.
(11) התמיכה תינתן בהתאם לאמות המידה כמפורט להלן:
(1) מספר ההשאלות הדיגיטליות (עד 15 נקודות); מלוא הניקוד באמת מידה זו יינתן למוסד שלו המספר הגבוה ביותר של השאלות סרטים באופן דיגיטלי, שאר המוסדות ינוקדו באופן יחסי בהתאם למספר ההשאלות שלהם;
(2) מספר הסרטים באוסף (עד 10 נקודות); מלוא הניקוד באמת מידה זו יינתן למוסד שלו מספר הסרטים הגבוה ביותר, שאר המוסדות ינוקדו באופן יחסי בהתאם למספר הסרטים שלהם;
(3) מספר הסרטים שאינם סרטים ישראליים, המתעדים את המורשת של קהילות יהודיות בעולם כולו (עד 5 נקודות); מלוא הניקוד באמת מידה זו יינתן למוסד שלו מספר הסרטים כאמור הגבוה ביותר, שאר המוסדות ינוקדו באופן יחסי בהתאם למספר הסרטים שלהם;
תחום תמיכה ז' – שיווק סרטים ישראליים בארץ ובחוץ לארץ; לעניין תחום תמיכה זה יחולו ההוראות האלה:
(12) אלה עקרונות התמיכה ותנאי הסף לתמיכה:
(1) התמיכה בתחום תמיכה זה תוענק למוסדות ציבור שעוסקים בשיווק מערכתי של הסרט הישראלי בארץ או בחוץ לארץ, על פי תכניות שיווק כלליות, לקידום הקולנוע הישראלי בארץ או בחוץ לארץ;
(2) מחצית התמיכה לפי תחום זה מיועדת לתמיכה במוסדות העוסקים בשיווק הסרט הישראלי בחוץ לארץ, בהתאם לתכניות השיווק המערכתיות בחוץ לארץ, או בהתאם לתכניות שיווק המיועדות לפורומים בין־לאומיים מקדמי מכירות או תכניות שיווק של סרטים ישראליים לתחרויות ולפסטיבלים בין־לאומיים בחוץ לארץ; יתרות שייוותרו לפי פסקה זו, לאחר בחינתן של בקשות התמיכה שיוגשו במסגרתו, ישמשו לתמיכה במוסדות העוסקים בשיווק הסרט הישראלי בארץ;
(3) לביצוע תכניות שיווק כלליות ייתמכו מוסדות ציבור שהם בעלי יכולת ארגונית ומקצועית מתאימה, ובלבד שהם מתנהלים בראייה כללית של סרטים מסוגה (ז'אנר) אחת או יותר, פתוחים לכול ושיש בהם כדי לקדם את הקולנוע הישראלי;
(4) התמיכה לפי תחום זה יכול שתינתן למוסד שנוטל על עצמו משימה זו כשלעצמה ויכול שתינתן למוסד העוסק בסיוע להפקה ואשר מקצה חלק מתקציבו, כוח אדם וניהול מטעמו, על פי תכנית עבודה מוגדרת ומאובחנת, לשיווק סרטים ישראליים;
(13) התמיכה תינתן בהתאם לאמות המידה כמפורט להלן:
(1) במסגרת התמיכה לשיווק הסרט הישראלי בחוץ לארץ ייכללו וייתמכו תכניות מערכתיות לשיווק סרטים לחוץ לארץ, לרבות פעולות מאורגנות למשיכת קהל זר לצפייה בסרטים ישראליים (עד 10 נקודות);
(2) היקף הפעולות המתוכננות לשיווק הסרט הישראלי, חשיבותן וייחודן (עד 10 נקודות);
(3) במסגרת התמיכה לשיווק הסרט הישראלי תינתן העדפה למוסדות העוסקים בשיווק מערכתי של הסרט הישראלי בארץ ובחוץ לארץ יחד, ובלבד שהמוסד מקדיש לשיווק בחוץ לארץ מחצית לפחות מתקציבו בתחום זה (עד 10 נקודות);
(4) במסגרת התמיכה לשיווק הסרט הישראלי בארץ, תינתן העדפה לתכניות משותפות עם אולמות קולנוע להקרנה בדרך קבע של סרטים ישראליים במשך תקופה ממושכת, לרבות תכניות לכרטיסים מוזלים ומבצעים דומים (עד 5 נקודות);
(5) במסגרת התמיכה בשיווק בארץ יישקלו בחיוב תכניות של ימי קולנוע ישראלי מקורי באוניברסיטאות, בסינמטקים, ביחידות צבא ההגנה לישראל ובבתי ספר תיכוניים (עד 5 נקודות);
פרק ג': ביטול, תחילה והוראות שעה 
ביטול
המבחנים לחלוקת כספי תמיכות של משרד התרבות והספורט למוסדות ציבור בתחום הקולנוע[footnoteRef:11] – בטלים. [11:  י"פ  התשע"ט, עמ' 8166, ועמ' 10028; התש"ף, עמ' 6320; התשפ"א, עמ' 1770, עמ' 2495, עמ' 7412 ועמ' 9982; התשפ"ב, עמ' 812, עמ' 1888 ועמ' 6716; התשפ"ג, עמ' 2.] 

תחילה
תחילתם של מבחנים אלה ביום פרסומם.
הוראות שעה 
על אף האמור במבחנים אלה – 
(1) בשנת התמיכה 2024, יחולו ההוראות האלה: 
(א) הבקשות לתמיכה ייבחנו לפי המבחנים לחלוקת כספי תמיכות של משרד התרבות והספורט למוסדות ציבור בתחום הקולנוע, כאמור בסעיף 7, כנוסחם ערב ביטולם, ויחולו לעניין זה העקרונות לקביעת גובה התמיכה לפי סעיף 6 לאותם מבחנים;   
(ב) על אף האמור בסעיף 4(2), מנהל כללי של מוסד, מנהל אמנותי שלו או חבר ועד מנהל שלו, שהוראות הסעיף האמור חלות עליו ושתקופת כהונתו עלתה על 10 שנים ערב תחילתם של מבחנים אלה, יהיה רשאי להמשיך לכהן בתפקידו עד ל' בכסלו התשפ"ה (31 בדצמבר 2024);
(ג) על המוסד לעמוד בתנאי הסף לפי סעיף 4(13) עד יום כ"ג בניסן התשפ"ד (1 במאי 2024);  
(2) בשנת התמיכה 2025, יחולו ההוראות האלה: 
(א) על אף האמור בהגדרה "שנת ההערכה", לעניין תחומי תמיכה א' עד ג' (קרנות קולנוע ארציות גדולות, קרנות קולנוע ארציות קטנות וקרנות קולנוע אזוריות), שנת ההערכה תהיה השנה הקלנדרית 2024;
(ב) לעניין תחומי תמיכה א' עד ג', שיעור התמיכה במוסד שנמצא זכאי לתמיכה לפי מבחנים אלה לא יפחת מ-80% משיעור התמיכה היחסי שנקבע לו בשנת 2024;  
(ג) על המוסד לעמוד בתנאי הסף לפי סעיף 4(13) עד יום א' בטבת התשפ"ה (1 בינואר 2025);
(ד) יקראו את סעיף 6(1)(ב)(13) כך: במקום "700" יבוא "500" ובמקום "350" יבוא "200";
(ה) יקראו את סעיף 6(1)(ג) כך שבסופו יבוא:
"(19) תמיכה בסרטים העוסקים באירועי השבעה באוקטובר (עד 30 נקודות) – הניקוד באמת מידה זו יינתן בעד סרטים העוסקים באירועי השבעה באוקטובר 2023, כמפורט להלן: בעד כל סרט עלילתי באורך מלא או סרט תעודה – 10 נקודות, בעד כל סרט עלילתי קצר – 5 נקודות, אך לא יותר מ-30 נקודות בסך הכל. 
(ו)  יקראו את סעיף 6(2)(ב)(1) כך: במקום "30 סרטים אזוריים" יבוא "20 סרטים אזוריים" ובמקום "100,000 שקלים חדשים" יבוא "80,000 שקלים חדשים";
(ז) יקראו את סעיף 6(ד)(ב)(3) כך: אחרי "300,000 שקלים חדשים" יבוא "או 10% ממחזור הפעילות של המוסד לעניין הפעילות נושא הבקשה לתמיכה, לפי הנמוך";
(ח) יקראו את סעיף 6(2)(ב)(12) כך: במקום "150" יבוא "100"; 
(ט) יקראו את סעיף 6(2)(ג) כך שבסופו יבוא:
"(20) תמיכה בסרטים העוסקים באירועי השבעה באוקטובר (עד 30 נקודות) – הניקוד באמת מידה זו יינתן בעד סרטים העוסקים באירועי השבעה באוקטובר 2023, כמפורט להלן: בעד כל סרט עלילתי באורך מלא או סרט תעודה – 10 נקודות, בעד כל סרט עלילתי קצר – 5 נקודות, אך לא יותר מ-30 נקודות בסך הכל.";
(3) בשנת התמיכה 2026, יחולו ההוראות האלה:
(א) על אף האמור בהגדרה "שנת ההערכה", לעניין תחומי תמיכה א' עד ג' (קרנות קולנוע ארציות גדולות, קרנות קולנוע ארציות קטנות וקרנות קולנוע אזוריות), שנת ההערכה תהיה השנה הקלנדרית 2025;
(ב) יקראו את סעיף 6(1)(ג) כך שבסופו יבוא:
"(19) תמיכה בסרטים העוסקים באירועי השבעה באוקטובר (עד 30 נקודות) – הניקוד באמת מידה זו יינתן בעד סרטים העוסקים באירועי השבעה באוקטובר 2023, כמפורט להלן: בעד כל סרט עלילתי באורך מלא או סרט תעודה – 10 נקודות, בעד כל סרט עלילתי קצר – 5 נקודות, אך לא יותר מ-30 נקודות בסך הכל.";
(14) יקראו את סעיף 6(2)(ב)(1) כך: במקום "30 סרטים אזוריים" יבוא "25 סרטים אזוריים".
(15) יקראו את סעיף 6(2)(ג) כך שבסופו יבוא:
"(20) תמיכה בסרטים העוסקים באירועי השבעה באוקטובר (עד 30 נקודות) – הניקוד באמת מידה זו יינתן בעד סרטים העוסקים באירועי השבעה באוקטובר 2023, כמפורט להלן: בעד כל סרט עלילתי באורך מלא או סרט תעודה – 10 נקודות, בעד כל סרט עלילתי קצר – 5 נקודות, אך לא יותר מ-30 נקודות בסך הכל.".

תוספת
רשימת פסטיבלים בין-לאומיים
(סעיף 6(1)(ג)(13)
[קובץ אקסל]

